TH kaji keperluan bayaran haji bersasar, bantu golongan B40

KUALA LUMPUR, 13 April- Lembaga Tabung Haji (TH) sedang mengkaji keperluan untuk membuat penstrukturan bayaran haji secara bersasar mengikut tahap kemampuan dan pendapatan jemaah bagi membantu mereka yang berhasrat mengerjakan ibadah itu.Pengarah Eksekutif Haji TH, Datuk Seri Syed Saleh Syed Abdul Rahman berkata penstrukturan bayaran haji tersebut boleh membantu bakal jemaah haji, terutama golongan B40 untuk menunaikan Rukun Islam kelima itu walaupun kurang berkemampuan.Beliau berkata setakat ini belum ada sebarang keputusan dibuat mengenai perkara itu memandangkan ia perlu mengambil kira maklum balas daripada pelbagai pihak.“Secara kasarnya ada jemaah haji muassasah, ada jemaah haji pakej swasta. Jemaah haji pakej swasta ini adalah mereka yang berkemampuan yang tidak perlu bantuan kewangan manakala golongan jemaah haji muassasah ada pelbagai kategori termasuk golongan berpendapatan rendah.“Memang kami mengambil kira perkara ini dan kami mendapat maklum balas daripada pelbagai pihak termasuk ahli ekonomi, akademik, ejen pelancongan dan juga kerajaan sama ada perlu membuat satu lagi struktur bayaran haji yang berbentuk bersasar untuk melihat dari segi kemampuan masing-masing,” katanya.Syed Saleh turut menafikan peningkatan kos menunaikan haji bagi jemaah muassasah pada tahun ini disebabkan masalah kewangan dihadapi TH memandangkan pihaknya telah mengumumkan agihan keuntungan kepada pendeposit sekali gus menunjukkan kedudukan kewangannya berada dalam keadaan baik.Beliau berkata peningkatan kos menunaikan haji tidak berkait dengan kedudukan kewangan TH, sebaliknya ia lebih kepada faktor inflasi, percukaian dan perkhidmatan lain di Arab Saudi.Mengulas lanjut, Syed Saleh berkata kos haji adalah adalah kos keseluruhan untuk jemaah mengerjakan ibadah itu merangkumi bayaran haji dan bantuan kewangan haji, dan ia dipecahkan kepada kos langsung dan tidak langsung.“Kos langsung adalah kos perlu dibayar bagi mengerjakan haji seperti penerbangan, penginapan, makanan, pengangkutan bas serta perkhidmatan disediakan Arab Saudi manakala kos tidak langsung adalah perkhidmatan dan kemudahan disediakan TH secara percuma kepada jemaah seperti penerbitan buku, kursus haji, bayaran petugas serta perkhidmatan kesihatan dan lain-lain.“Bantuan kewangan haji adalah bayaran ditanggung oleh TH untuk seorang jemaah manakala bagi bayaran haji pula adalah bayaran perlu ditanggung jemaah untuk menunaikan ibadah itu,” katanya. Ditanya mengenai jangkaan jumlah kos dan bayaran haji untuk tahun ini, Syed Saleh berkata perkara itu akan diumumkan dalam masa terdekat.

Menurutnya, ketika ini TH sedang menunggu kerajaan Arab Saudi untuk mengumumkan jumlah kuota bilangan jemaah Malaysia yang dibenarkan untuk menunaikan ibadah itu pada musim ini.Pada 9 April lepas, Kementerian Haji dan Umrah Arab Saudi mengumumkan jumlah jemaah haji yang dibenarkan bagi musim haji 1443Hijrah/2022 Masihi terhad kepada sejuta jemaah tempatan dan antarabangsa.Kementerian itu menyatakan jumlah jemaah antarabangsa untuk tahun ini akan mengikut kuota yang diperuntukkan kepada setiap negara berkenaan dengan mengambil kira pematuhan semua kriteria penjagaan kesihatan.Antara kriteria ditetapkan adalah jemaah perlu berumur di bawah 65 tahun dan telah melengkapkan vaksin COVID-19 asas yang diluluskan Kementerian Kesihatan Arab Saudi selain wajib menyerahkan keputusan negatif ujian PCR COVID-19 dalam tempoh 72 jam sebelum berlepas.Untuk rekod, tahun lepas Arab Saudi membenarkan hanya 60,000 jemaah domestik meliputi warganegaranya dan warga asing yang berada di negara itu untuk menunaikan haji.


SPRM: Tiada unsur rasuah dalam projek jeti kayu di Kampung Mutap, Miri

KUALA LUMPUR, 12 April - Suruhanjaya Pencegahan Rasuah Malaysia (SPRM) mendapati tiada unsur rasuah dalam projek pembinaan jeti kayu di Kampung Mutap, Miri, Sarawak yang tular di media sosial baru-baru ini.Sumber SPRM berkata kayu yang diguna dalam projek bernilai RM50,000 berkenaan adalah kayu belian asli dan disahkan oleh pakar.Menurut sumber itu, ibu pejabat SPRM telah mengarahkan SPRM Sarawak untuk meneliti projek di bawah Jabatan Kerja Raya (JKR) negeri itu, susulan dakwaan orang ramai ia memakan kos yang mahal untuk sebuah jeti kayu sepanjang 15 meter."Hasil penelitian yang dibuat tidak menunjukkan terdapat sebarang rasuah atau penyelewengan dalam projek berkenaan," katanya.Pada Ahad lepas 8 April lepas JKR Sarawak di laman Facebooknya telah memuat naik gambar jeti kayu berkenaan bersama kos pembinaannya yang mengundang kritikan orang ramai yang beranggapan kos itu terlalu mahal untuk sebuah jeti kayu dan memohon agar pihak SPRM membuat siasatan.Sementara itu, Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan perkara itu namun enggan mengulas lanjut.- BERNAMA

(Jeti kayu di Kampung Mutap, Miri yang tular di media sosial)


Rumah panjang Ban Ulu, musnah dalam kebakaran

SARAWAK, 12 April - 11 pintu rumah panjang ban Ulu di Jalan Tanjung Assam disini, musnah dalam kebakaran. Maklumat daripada Pusat Gerakan Operasi Bomba Sarawak memaklumkan, pihaknya menerima panggilan kecemasan daripada orang awam pada pukul 10.20 pagi. Sepasukan bomba dari Balai Bomba dan Penyelamat Betong bersama sebuah jentera pemadam api dan sebuah kenderaan E-M-R-S digerakkan ke lokasi kebakaran.  Sejurus tiba di lokasi kejadian kebakaran, rumah panjang dua tingkat jenis tidak kekal itu telah musnah sepenuhnya.  Pasukan bomba menggunakan sumber air dari pili bomba untuk memadamkan api.  Turut musnah dalam kebakaran tersebut ialah sebuah kereta dan sebuah motosikal.  Rumah panjang berkenaan mempunyai 38 penghuni dan kebakaran tidak melibatkan sebarang kemalangan jiwa atau kecederaan.  Susulan daripada kejadian ini, sebuah Pusat Pemindahan Sementara di Dewan Panglima Rentap dibuka bagi menempatkan penduduk yang terjejas.

(Balai Bomba dan Penyelamat Betong memadam api kebakaran)


Tumpahan asid sulfurik, 61 pelajar SMA Nurul Islam dibawa ke hospital

JITRA, 12 April - Sebanyak 61 pelajar Sekolah Menengah Agama (SMA) Nurul Islam, Ayer Hitam dekat sini dibawa ke hospital selepas terhidu tumpahan asid sulfurik dalam kejadian pagi ini.Ketua Polis Daerah Kubang Pasu Supt Rodzi Abu Hassan berkata kejadian berlaku kira-kira 10.30 pagi ketika tiga pekerja sebuah syarikat sedang melakukan kerja-kerja memunggah dan memindahkan tong berisi asid sulfurik yang telah tamat tempoh.“Ketika kerja pemindahan tong berkenaan dilakukan, bahan kimia tersebut telah tertumpah dan berikutan itu telah berlaku pencemaran yang mana angin telah meniup udara tercemar masuk ke dalam kelas ketika pelajar sedang belajar.“Sebanyak 61 murid berumur 14 hingga 17 tahun telah dibawa ke Hospital Jitra, Hospital Sultanah Bahiyah, Alor Setar dan Klinik Ayer Hitam untuk mendapatkan rawatan. Mereka semua dalam pemerhatian dan mendapat rawatan pesakit luar,” katanya kepada pemberita di sini hari ini.Katanya, tindakan pantas daripada pihak sekolah, Jabatan Bomba dan Penyelamat (JBPM) dan pegawai Kementerian Kesihatan (KKM) telah berjaya mengawal keadaan.Rodzi berkata kebanyakan pelajar mengalami gejala seperti loya dan sakit kepala, namun kesemua mereka yang terdiri daripada sembilan lelaki dan 52 perempuan dalam keadaan stabil.Sementara itu, Pengarah JBPM Kedah Penolong Kanan Pesuruhjaya Bomba Sayani Saidon berkata pihaknya menerima panggilan kecemasan pada 12.20 tengah hari berhubung insiden tumpahan bahan kimia sebelum sepasukan anggota dari Balai Bomba dan Penyelamat (BBP) Jitra bergegas ke tempat kejadian.“Terdapat satu tong yang berisi asid sulfurik telah tertumpah semasa kerja-kerja pemindahan bahan kimia berkenaan sedang dilakukan oleh pihak kontraktor. Pihak kontraktor juga memaklumkan mereka telah mengasingkan bahan kimia berkenaan.“Akibat tumpahan itu, kesemua pelajar yang mengalami gejala ringan telah dihantar ke hospital oleh pihak bomba dengan dibantu polis dan KKM,” katanya.Beliau berkata anggota BBP Jitra telah melakukan kerja-kerja mencuci sisa tumpahan kimia selain turut melakukan kerja pengudaraan dan operasi ditamatkan sepenuhnya pada 2.45 petang.- BERNAMA

(Sebanyak 61 murid berumur 14 hingga 17 tahun telah dibawa untuk rawatan lanjut)


KPWKM laksana sesi libat urus pindaan Akta OKU 2008

KUALA LUMPUR, 12 April - Sesi libat urus mengenai Pindaan Akta Orang Kurang Upaya (OKU) 2008 sedang dilaksanakan oleh Kementerian Pembangunan Wanita,Keluarga dan Masyarakat (KPWKM).Menterinya, Datuk Seri Rina Harun berkata, sesi libat urus itu bertujuan memastikan pindaan akta berkenaan menjadi lebih baik dengan mengambil kira keadaan semasa dan akan datang."Kita mahu mereka memiliki taraf pendidikan sekurang-kurangnya di tahap diploma. Ini supaya kita dapat meningkatkan institusi profesion pekerja sosial itu sendiri," katanya pada media selepas majlis penyerahan Kit Kebersihan Asas Wanita (SERI) di Sekolah Bimbingan disini.

(Datuk Seri Rina Harun memberi sumbangankepada pelajar di Sekolah Bimbingan di ibu negara)

Beliau mengulas perkara itu selepas Senator Datuk Ras Adiba Radzi di sidang parlimen semalam menyatakan KPWKM perlu menyegerakan pindaan terhadap Akta Orang Kurang Upaya (OKU) 2008 dan Akta Pusat Jagaan 1993.Ini sebagai langkah untuk menangani isu penderaan terhadap kanak-kanak OKU supaya ia tidak berulang.


Rusia dijangka lancar serangan di kawasan timur Ukraine

KYIV, 12 April- Rusia dijangka memulakan serangan di kawasan timur Donbas, dalam usahanya menakluk wilayah itu selepas pasukan tentera Moscow dihalau dari Kyiv.Presiden Ukraine, Volodymyr Zelensky berkata, Rusia sedang mengumpulkan ribuan tenteranya untuk menyerang pelabuhan Mariupol yang merupakan sasaran utama mereka di Donbas.Ia merupakan lokasi di mana ribuan orang dipercayai terbunuh selepas dikepung selama hampir tujuh minggu.Rusia sebelum ini mengundurkan pasukan tenteranya dari utara Ukraine, termasuk pinggir ibu kota Kyiv.

Ia menuntut Ukraine untuk menyerahkan kawalannya ke atas wilayah di sana kepada pejuang pemisah, dalam misi utama Rusia yang digelar 'operasi khas ketenteraan' terhadap jirannya.Penawanan Mariupol, yang juga pelabuhan utama di timur, akan membolehkan Moscow menghubungkan tenteranya untuk mara ke timur bersama pasukan di wilayah Crimea di selatan.Ia bagi menumpukan usaha kepada percubaan baharu Rusia untuk mengepung pasukan utama Ukraine di timur. -AFP


Lebih 170,000 permohonan pekerja asing akan akan diproses dalam masa dalam tempoh enam minggu

KUALA LUMPUR, 12 April - 179,451 permohonan pekerja asing bagi lima sektor akan diproses dan diluluskan dalam tempoh enam minggu lagi.Menteri Sumber Manusia, Datuk Seri M. Saravanan berkata lima sektor tersebut adalah pembinaan, pertanian perladangan, pembuatan dan perkhidmatan.Jumlah tersebut melibatkan 24,560 permohonan yang akan selesai temuduga pada 27 April ini. Manakala 154, 891 permohonan lagi bakal mendapat kelulusan dalam tempoh enam minggu.Sehingga 7 April, 519,937 permohonan pekerja asing telah diterima sejak ia dibuka pada Februari lalu.Permohonan pekerja asing itu dibuat secara dalam talian dan tiada lagi menggunakan kaedah manual.

(Menteri Sumber Manusia, Datuk Seri M. Saravanan)

"Kalau kita lihat pendekatan sebelum ini memang kita boleh memohon melalui kuasa menteri dan sebagainya, dimana menteri mempunyai kuasa untuk meluluskan dengan kadar segera. Tetapi kini tiada lagi kuasa-kuasa menteri. Semuanya melalui permohonan dalam talian", katanya dalam sidang media di sini hari ini. "Semua permohonan akan dikongsi dengan Kementerian Dalam Negeri dan agensi-agensi kawal selia. Bermakna apabila ada pekerja asing untuk sektor pembinaan, Kementerian Kerja Raya akan tahu. Begitu juga dengan kementerian-kementerian yang berkaitan.Beliau berkata demikian pada sidang media di ibu negara.Datuk Seri M. Saravanan mengakui negara telah kerugian kira-kira RM20 billion akibat kekurangan tenaga kerja khususnya dalam sektor perladangan.Tetapi pihaknya ingin memastikan peluang masih diberi kepada warga tempatan sehingga keperluan mendesak untuk mendapatkan pekerja asing dalam sektor-sektor tertentu.


Panel solar mampu optimumkan kos elektrik, sokong agenda lestari

PUTRAJAYA, 12 April- Kerjasama strategik antara Tenaga Nasional Berhad (TNB) dan SP Setia Berhad (SP Setia) dalam menyediakan penyelesaian tenaga pintar dan tenaga boleh baharu akan membantu kerajaan mencapai 45 peratus pengurangan gas rumah hijau menjelang 2030. Menurut Menteri di Jabatan Perdana Menteri (Ekonomi), Datuk Seri Mustapa Mohamed, penyediaan panel solar bumbung oleh TNB di unit kediaman dan komersial SP Setia mampu mengoptimumkan kos elektrik dan menyokong agenda kelestarian. "Kalau lebih banyak lagi rumah yang memasang panel solar, ini akan membangunkan lagi industri baharu untuk Malaysia dan kita akan menggunakan panel solar yang kita keluarkan dalam kuantiti yang sangat banyak di negara ini.Ia bukan sahaja untuk dieksport, malah untuk penggunaan domestik," katanya pada sidang media selepas Majlis Menandatangani Perjanjian Persefahaman, (MOU) antara TNB dan SP Setia di sini.

(Datuk Seri Mustapa dalam sidang media Majlis Menandatangani Perjanjian Persefahaman, (MOU) antara TNB dan SP Setia)

MOU tersebut membolehkan pemasangan sistem solar fotovoltan (PV) di atas bumbung dan persediaan pemasangan penyelesaian bateri serta kemudahan mengecas kenderaan elektrik dalam projek pembangunan kediaman dan komersial SP Setia akan datang. Inisiatif tersebut selaras Haja Tuju Kelestarian TNB dan pelan haja tuju Alam Sekitar, Sosial dan Tadbir Urus, (ESG) SP Setia menuju pelepasan karbon sifar bersih menjelang 2050.


Sultan Mizan kurnia sumbangan Aidilfitri

KUALA TERENGGANU, 12 April - Sultan Terengganu, Sultan Mizan Zainal Abidin dan Sultanah Terengganu Sultanah Nur Zahirah berkenan berangkat menyempurnakan Majlis Pengurniaan Sumbangan kepada fakir miskin dan pelajar sekolah sempena Hari Raya Aidilfitri 1443H yang akan disambut pada bulan hadapan.Ahli Lembaga Pemegang Amanah Yayasan Diraja Sultan Mizan (YDSM) Datuk Mohd Fadli Yusof berkata, yayasan itu membelanjakan sebanyak RM228,750 untuk membantu meringankan bebanan golongan kurang bernasib baik membuat persiapan menyambut Aidilfitri.Menurutnya, majlis pengurniaan sumbangan sempena Aidilfitri kepada golongan miskin adalah acara tahunan diadakan setiap tahun oleh YDSM dan Yayasan Tuanku Nur Zahirah (YTNZ).Bagaimanapun, katanya, program itu terpaksa ditangguhkan selama dua tahun iaitu sejak 2020 berikutan penularan pandemik Covid-19."Penularan pandemik Covid-19, memberi kesan kepada seluruh masyarakat terutama golongan miskin dan berpendapatan rendah," katanya kepada media selepas majlis Pengurniaan Sumbangan Sempena Hari Raya Aidilfitri 1432 Hijrah anjuran bersama YDSM dan YTNZ di Istana Syarqiyyah di sini, hari ini.Dalam majlis tersebut Sultan Mizan berkenan mengurniakan bantuan kepada 200 fakir miskin terpilih dari seluruh daerah Terengganu berupa wang tunai RM500 selain hamper barangan keperluan harian bernilai RM250 melalui YDSM termasuk 25 orang penarik beza turut untuk menerima kurniaan yang sama.  Di samping itu, 210 pelajar dari keluarga miskin dari tujuh buah sekolah dipilih menerima kurniaan berupa wang tunai sebanyak RM200 setiap seorang.  "Tahun ini juga, tiga buah madrasah dan pusat pengajian Islam turut dianugerahkan kurniaan yang sama melibatkan 30 pelajar bagi setiap madrasah," katanyaLebih istimewa, YTNZ turut mengurniakan wang tunai RM150 seorang kepada 150 fakir miskin wanita bagi persediaan menyambut Aidilfitri. Turut berangkat adalah Yang Dipertuan Muda Terengganu Tengku Muhammad Ismail Sultan Mizan Zainal Abidin.Hadir sama Menteri Besar, Datuk Seri Dr Ahmad Samsuri Mokhtar dan isteri, To’ Puan Seri Tuan Azizah Tuan Ab Rahman, Setiausaha Kerajaan Negeri Tengku Seri Bijaya Raja Datuk Tengku Farok Hussin Tengku Abdul Jalil dan Pengerusi YTNZ Datuk Radzuan Radziwill.

(Sultanah Terengganu Sultanah Nur Zahirah kurnia sumbangan Aidilfitiri)


Banjir surut, PPS SJK (C) Ai Chun Segamat ditutup

SEGAMAT, 12 April- Pusat Pemindahan Banjir (PPS) SJK (C) Ai Chun yang dibuka bagi menempatkan penduduk terjejas banjir di sini, ditutup pukul 3 petang tadi.Sekretariat Jawatankuasa Pengurusan Bencana Daerah dalam kenyataan memaklumkan, PPS tersebut dibuka sejak pukul 9.30 malam tadi, menempatkan 142 penduduk daripada 36 keluarga. "Semua mereka sebelum ini dipindahkan selepas kediaman di Kampung Lembah Bakti dinaiki air akibat hujan lebat berterusan sejak pukul 5 petang semalam," menurut kenyataan itu.

(Penduduk terjejas banjir mengemas barangan di PPS SJK (C) Ai Chun untuk pulang semula ke kediaman masing-masing)

Antara agensi terlibat ialah Angkatan Pertahanan Awam Malaysia (APM), Jabatan Bomba dan Penyelamat Malaysia (JBPM), Polis Diraja Malaysia (PDRM), Jabatan Sukarelawan Malaysia (RELA), Jabatan Kebajikan Masyarakat (JKM) dan Pejabat Daerah.


Dua lori ditahan, lebih had muatan

JOHOR BAHRU, 12 April - Sikap tamak dan rakus sesetengah pemandu dan pengusaha lori membawa muatan secara berbahaya dan melebihi had ditetapkan, membahayakan pengguna jalan raya yang lain. Hasil operasi di beberapa lokasi di sini, bermula tujuh pagi hingga 12 tengah hari tadi, dua lori berjaya ditahan dan dibawa ke Stesen Timbang Jabatan Pengangkutan Jalan Ulu Tiram.  Menurut Ketua Jabatan Siasatan dan Penguatkuasaan Trafik Johor, Superintendent M. Kumarasan, kedua-dua lori mempunyai lebih had muatan, masing-masing 53 peratus dan 90.5 peratus, berbanding ditetapkan. Tindakan dibuat mengikut Seksyen 57(3) Akta Pengangkutan Awam Darat, 2010. Selain itu, tiga saman juga dikeluarkan atas kesalahan lain iaitu lesen tamat tempoh dan tiada lesen memandu vokasional, GDL.


Inisiatif i-Biaya bantu golongan yang berhadapan dengan masalah akses kepada pembiayaan perumahan

KUALA LUMPUR, 12 April - Inisiatif Pembiayaan Perumahan Malaysia (i-Biaya) akan dilancarkan Khamis ini.Menurut Timbalan Ketua Setiausaha (Perumahan dan Kesejahteraan Komuniti) Kementerian Perumahan dan Kerajaan Tempatan, Datuk Azhar Ahmad, i-Biaya merupakan salah satu dari empat komponen 'Home Ownership Programme' (HOPE) yang bermatlamatkan satu keluarga satu rumah.Jelasnya, i-Biaya menyediakan pembiayaan bagi yang berhadapan dengan masalah akses kepada pembiayaan perumahan.Terdapat tiga skim pembiayaan yang ditawarkan menerusi i-Biaya iaitu Skim Jaminan Kredit Perumahan, Skim Rumah Pertamaku (SRP) dan Skim 'Rent To Own' (RTO).

(Tim. Ketua Setiausaha (Perumahan dan Kesejahteraan Komuniti) KPKT, Datuk Azhar Ahmad)

Syarikat Jaminan Kredit Perumahan (SJKP) Berhad akan membantu pembeli rumah pertama yang tidak mempunyai pendapatan tetap seperti pekerja ekonomi gig dan bebas, pemilik perniagaan, peniaga ataupun usahawan kecil yang kebiasaanya tidak mempunyai dokumentasi lazim pinjaman perumahan.SRP pula akan membantu pembeli rumah pertama dalam kalangan M40 dan B40 tanpa perlu membayar wang pendahuluan, manakala RTO memberi peluang kepada M40 memiliki rumah dengan skim pemilikan perumahan secara mampu milik."Perkara yang penting kerana kalau kita sediakan rumah sahaja, kita ada produk rumah tetapi tidak ada kemudahan pembiayaan yang boleh diperolehi oleh bakal pembeli. Maka ianya tidak lengkap diproses. Ada rumah, ada produk tapi tiada orang yang membeli. Jadi, terutama pada golongan B40 dan M40 yang selalunya menghadapi masalah dari segi akses pembiayaan untuk mendapatkan rumah", katanya dalam sesi taklimat kepada media di ibu negara.Tambah Datuk Azhar, Majlis Pelancaran i-Biaya akan dirasmikan oleh Menteri Perumahan dan Kerajaan Tempatan, Datuk Seri Reezal Merical bersama Menteri Kewangan, Tengku Datuk Seri Zafrul Tengku Abdul Aziz.


Perak belum kuat kuasa peraturan bawa kanak-kanak ke bazar Ramadan dan Aidilfitri

IPOH, 12 April- Perak belum bercadang untuk menguatkuasakan peraturan dan kaedah membawa kanak-kanak ke bazar Ramadan dan bazar Aidilfitri seperti dilaksanakan Melaka.  Menteri Besar Perak, Datuk Seri Saarani Mohamad berkata, namun begitu ibu bapa dinasihatkan untuk terus mengikuti prosedur operasi standard (SOP) ditetapkan Kementerian Kesihatan (KKM) dan Majlis Keselamatan Negara (MKN) walaupun negara sedang beralih ke fasa endemik. "Walaupun dikatakan kita telah beralih ke fasa endemik ia tidak bermakna kita boleh bebas kerana itu kita nasihat kepada orang Perak ini kerana, dikatakan Omicron SE ini lagi mudah untuk berjangkit dan kepada kanak-kanak juga," kata Saarani. Beliau berkata demikian kepada pemberita pada program Hari Bertemu Pelanggan Kerajaan Negeri Perak dengan orang ramai di Stadium Indera Mulia Ipoh.  Beliau mengulas keputusan kerajaan Melaka untuk menguatkuasakan peraturan dan kaedah membawa kanak-kanak ke bazar Ramadan dan bazar Aidilfitri pada minggu ini demi menjaga keselamatan dan kesihatan golongan itu daripada dijangkiti COVID-19.

(Menteri Besar Perak, Datuk Seri Saarani Mohamad)


273 babi dijangkiti ASF di Lukut, dilupus esok

PORT DICKSON, 12 April- Sebanyak 273 ekor babi yang dijangkiti wabak Demam Babi Afrika (ASF) di ladang di Kampung Baru Site A, Tanah Merah, Lukut, Port Dickson akan dilupuskan esok.Menurut Exco Pertanian dan Industri Asas Tani Negeri Sembilan, Datuk Bakri Sawir, pelupusan babi itu menggunakan kaedah sama yang digunakan ketika proses pelupusan babi yang dijangkiti wabak tersebut di Melaka dan Perak sebelum ini.Pemusnahan haiwan berkenaan juga menggunakan kaedah gas CO2 (berkepekatan tinggi) berasaskan garis panduan Kod Amalan Kebajikan Haiwan-Pengurusan Pelupusan Haiwan, sebelum ditanam secara sempurna."Kita akan menggali lubang seperti yang diarankan iaitu 8x6 kaki dan 10 kaki dalam dan kita masukkan binatang babi ke dalam lubang tutup dengan kanvas dan kita pump in co2 dan difahamkan 5 hingga ke 10 minit punya proses semua akan matilah,"Beliau berkata demikian selepas mempengerusikan Mesyuarat Penyelarasan Jawatankuasa Tindakan Kawalan Wabak ASF di Port Dickson.Terdahulu RTM melaporkan Negeri Sembilan mencatatkan kes pertama wabak ASF apabila ia sah dilaporkan di Kampung Baru Site A, Tanah Merah, Lukut.Dua kes positif itu disahkan menjangkiti babi di sebuah ladang yang tidak berlesen dan dipercayai dibawa dari Perak.

(Exco Pertanian dan Industri Asas Tani Negeri Sembilan, Datuk Bakri Sawir)


12 mangsa sindiket tawaran kerja di Kemboja dibawa pulang

SEPANG, 12 April- 12 daripada 16 rakyat Malaysia yang menjadi mangsa penipuan tawaran kerja di Kemboja selamat tiba di Lapangan Terbang Antarabangsa Kuala Lumpur 2 (KLIA 2). Kesemua mereka tiba pada pukul 7:50 pagi, disambut Timbalan Ketua Setiausaha (Hubungan Dua Hala) Kementerian Luar, Datuk Amran Mohamed Zin dan Pengarah Jabatan Siasatan Jenayah Bukit Aman, Datuk Seri Abd Jalil Hassan.Menurut Datuk Amran, mangsa berjaya dibawa keluar dari negara itu dengan bantuan Kedutaan Besar Malaysia di sana selain kerjasama erat antara Polis Diraja Malaysia (PDRM) dan pihak berkuasa Kemboja menerusi Polis ASEAN (ASEANAPOL)."Mengikut maklumat awal yang kita terima dari Kedutaan Besar Malaysia di Phnom Penh, pihak berkuasa Kemboja telah dapat maklumat tentang penglibatan mereka dalam aktiviti yang menyalahi undang-undang di Kemboja.Kesemua mangsa itu ditahan oleh pihak berkuasa Kemboja pada 4 April lalu sebelum di bawa ke Phnom Penh pada 7 April untuk disoal siasat," katanya dalam sidang media di KLIA 2.

(Datuk Amran bercakap dalam sidang media di KLIA 2)

Beliau berkata, kesemua mangsa yang berumur antara 18 hingga 45 tahun itu akan diambil keterangan oleh polis.Mengulas lanjut, empat lagi mangsa tidak dibawa pulang kerana disahkan positif COVID-19. "Mereka akan dibawa pulang ke tanah air selepas tamat tempoh kuarantin," katanya lagi.

Sebelum ini, Ketua Biro Aduan dan Perkhidmatan Awam MCA, Datuk Seri Michael Chong mendedahkan 16 rakyat tempatan menjadi tawanan sindiket penipuan antarabangsa di Kemboja sebelum dipaksa menjadi ‘scammer‘.

Difahamkan, mangsa sebelum itu diumpan sindiket tersebut untuk bekerja sebagai operator telepemasaran dan perkhidmatan pelanggan di Kemboja dengan tawaran gaji lumayan.

Mangsa mendakwa dibawa masuk ke Kemboja sama ada menerusi penerbangan atau melalui jalan yang tidak diwartakan.


Lelaki maut terkena renjatan elektrik

KOTA KINABALU, 12 April- Seorang lelaki maut dipercayai terkena renjatan elektrik dalam kejadian di pekarangan sebuah rumah di Kampung Numbak di sini pagi tadi.Pusat operasi Jabatan Bomba dan Penyelamat Malaysia (JBPM) Sabah dalam kenyataan memaklumkan dalam kejadian kira-kira 7 pagi itu, mangsa yang berusia 37 tahun disahkan meninggal dunia oleh pegawai perubatan Kementerian Kesihatan (KKM) di lokasi kejadian."Sepasukan empat anggota dan pegawai bersama van Unit Bantuan Perkhidmatan Kecemasan (ERMS) bergegas ke lokasi kejadian selepas pusat operasi JBPM Sabah menerima panggilan mengenai kejadian itu pada 7.03 pagi," menurut kenyataan itu.Pihak Sabah Electricity Sdn Bhd (SESB) turut tiba di lokasi kejadian untuk memutuskan bekalan elektrik sebelum pasukan operasi membantu mengeluarkan mangsa dari lokasi kejadian.Menurut kenyataan itu, mangsa seterusnya diserahkan kepada pihak polis untuk tindakan lanjut dan pihak bomba kemudian melakukan pemeriksaan lanjut bagi memastikan keadaan selamat sebelum operasi ditamatkan pada 9.02 pagi.Kampung Numbak merupakan sebuah penempatan yang majoritinya terdiri daripada rumah atas air dan terletak lebih 15 kilometer dari bandar raya Kota Kinabalu.-BERNAMA


Imam, Bilal, Siak dan Guru Takmir di Perlis terima peruntukan lebih RM14 juta.

KANGAR, 12 April- Setiap guru agama yang berkhidmat di Perlis menjadi kemestian untuk memahami dan berpegang teguh kepada manhaj Ahli Sunnah Wal Jamaah sepertimana termaktub dalam Undang-Undang Tubuh Negeri Perlis. Selain itu itu, guru agama juga perlu mendapatkan tauliah mengajar daripada Jabatan Mufti Negeri Perlis bagi mengelakkan dikena tindakan mengikut Enakmen Jenayah Dalam Syarak dan Seksyen 119 Enakmen Pentadbiran Agama Islam Negeri Perlis. Titah Raja Muda Perlis, Tuanku Syed Faizuddin Putra Jamalullail, kedudukan guru agama dan murabbi adalah mulia di sisi agama malahan setiap dari mereka memikul tanggungjawab mendidik dan membimbing umat Islam untuk kekal berada di landasan yang benar. "Jentera pentadbiran negeri dan persekutuan yang berkhidmat di negeri Perlis mestilah berusaha dan hendaklah memahami peranan guru-guru serta murabbi ini. Dalam hal ini, bantuan daripada agensi agama persekutuan khususnya Jakim adalah diperlukan bagi memastikan proses pemahaman tersebut di permudahkan bagi mereka yang berkaitan," titah Tuanku Syed Faizuddin.Demikian titah baginda ketika merasmikan Multaqa Ummah Peringkat Negeri Perlis anjuran agensi agama Islam Negeri Perlis dan kerjasama Jabatan Kemajuan Islam Malaysia (JAKIM) di Masjid Tuanku Syed Putra Jamalullail, Kangar. Dalam majlis sama, JAKIM turut menyerahkan peruntukan bagi Imam, Bilal, Siak dan Guru Takmir di Perlis untuk tahun ini berjumlah lebih RM14 juta. Hadir sama, Menteri di Jabatan Perdana Menteri (Hal Ehwal Agama), Datuk Idris Ahmad, Mufti Perlis, Datuk Dr Mohd Asri Zainul Abidin dan Timbalan Ketua Pengarah Operasi JAKIM, Datuk Dr Sirajuddin Suhaimee.

(Raja Muda Perlis, Tuanku Syed Faizuddin Putra Jamalullail menyaksikan penyerahan cek daripada Jakim)


141 penduduk dipindahkan ke PPS akibat banjir di Segamat

SEGAMAT, 12 April- 141 penduduk daripada 36 keluarga di Kampung Lembah Bakti, Tenang Stesen, di sini dipindahkan ke Pusat Pemindahan Sementara (PPS) Sekolah Jenis Kebangsaan Cina Ai Chun, malam tadi, selepas kediaman mereka dinaiki air. Ia susulan hujan lebat berterusan selama tiga jam bermula petang semalam.Sekretariat Jawatankuasa Pengurusan Bencana Daerah dalam kenyataan memaklumkan, PPS tersebut mula dibuka pada pukul 9.30 malam. "Pecahan penduduk yang dipindahkan melibatkan 69 wanita, 64 lelaki, empat kanak-kanak dan empat orang kurang upaya (OKU). 29 petugas terlibat dalam proses pemindahan dan pembukaan operasi PPS tersebut," menurut kenyataan itu.

(Sebahagian penduduk terjejas banjir yang dipindahkan di PPS SJKC Ai Chun)

Agensi terlibat dalam proses pemindahan penduduk terjejas banjir termasuk Angkatan Pertahanan Awam Malaysia (APM), Jabatan Bomba dan Penyelamat Malaysia (JBPM), Polis Diraja Malaysia (PDRM), Jabatan Sukarelawan Malaysia (RELA), Jabatan Kebajikan Masyarakat (JKM) dan Pejabat Daerah.


Rumah musnah dijilat api, empat sekeluarga tinggal sehelai sepinggang

KANGAR, 12 April- Empat sekeluarga tinggal sehelai sepinggang apabila kediaman mereka di Kampung Behor Temak musnah dalam kebakaran kira-kira pukul 8.15 malam tadi.Kebakaran menyebabkan rumah berkenaan musnah 95 peratus.Menurut kenyataan Jabatan Bomba dan Penyelamat Malaysia (JBPM) Negeri, panggilan kecemasan diterima kira-kira pukul 8.26 malam."Sebuah jentera dari Balai Bomba dan Penyelamat (BBP) Kangar dan kenderaan utiliti bergegas ke lokasi kebakaran.Operasi diketuai Penolong Penguasa Bomba, Md Azlan Jamaluddin bersama 11 anggota berjaya mengawal dan memadam kebakaran dari merebak ke kawasan berhampiran," menurut kenyataan itu.Operasi pemadaman tamat sepenuhnya pada pukul 10.07 malam dan tiada mangsa yang cedera dalam insiden tersebut.

(Keadaan api yang marak menyebabkan 95 peratus kediaman tersebut musnah)

Sementara itu, Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor bersama pegawainya telah turun meninjau keluarga mangsa sejurus selepas kejadian.Pihaknya akan menyegerakan bantuan sewajarnya termasuk mendapatkan rumah baharu dan keperluan lain untuk keluarga tersebut.


Shahidan jamin penduduk Flat PKNS Sungai Baru tidak berpindah dalam masa terdekat

KUALA LUMPUR, 12 April- Menteri Wilayah Persekutuan Datuk Seri Dr Shahidan Kassim memberi jaminan kepada penduduk Flat Perbadanan Kemajuan Negeri Selangor (PKNS) Sungai Baru di Kampung Baru, Kuala Lumpur, yang mendakwa mendapat notis pengosongan kediaman bahawa mereka tidak akan berpindah dalam masa terdekat.Beliau berkata proses rundingan antara pihak pemaju dan wakil penduduk masih berjalan bagi mencari penyelesaian terbaik untuk kedua-dua pihak.“Tidak akan berlaku perpindahan dalam bulan puasa, tidak mungkin berpindah selepas raya,” katanya kepada media di Program Apresiasi @ Sukarelawan Misi Bantuan Banjir Kementerian Wilayah Persekutuan (KWP) dan Agensi, semalam.Sebuah akhbar melaporkan, wakil penduduk mendakwa mereka diarah mengosongkan rumah masing-masing dalam tempoh 21 hari selepas Borang K dikeluarkan Jabatan Tanah dan Galian pada 22 Mac lalu.Shahidan berkata meskipun hal berkaitan pengambilan tanah bukan dalam bidang kuasa KWP, namun beliau memberi jaminan pihaknya sentiasa menjaga kebajikan penduduk di Wilayah Persekutuan.

(Menteri Wilayah Persekutuan, Datuk Seri Dr Shahidan Kassim)

Mengenai laporan berita yang menyatakan penduduk flat berkenaan kecewa selepas menerima Borang K (notis bahawa milikan tanah atau peletakhakkan petak telah diambil), Shahidan berkata ia cuma surat pemakluman dan bukan notis pengusiran.“Ini proses perundangan yang dimaklumkan kepada orang cuma bila dimaklum dalam bulan puasa, orang terkejutlah,” katanya.


Perlis dan Kedah catat peningkatan kutipan sisa domestik pada minggu pertama Ramadan

PADANG BESAR, 12 April- Kadar kutipan sisa domestik pada minggu pertama Ramadan di Perlis dan Kedah dilihat meningkat dengan ketara berbanding minggu pertama bulan lepas.Ketua Pegawai Eksekutif E-Idaman Sdn Bhd (EISB) Zaki Abdul Aziz Daud berkata, jumlah kutipan sisa domestik di kedua negeri itu meningkat kepada 1,093 tan berbanding 959.27 tan bagi minggu pertama bulan Mac 2022.“Kita memahami keterujaan orang ramai menyambut bulan Ramadan, namun adalah lebih baik sekiranya kita dapat membawa bekas sendiri daripada rumah ke bazar untuk membeli makanan bagi mengurangkan penggunaan plastk,” katanya.Beliau berkata demikian kepada pemberita ketika menghadiri Majlis ‘Ramadan Kita’ E-Idaman Sdn Bhd dengan kerjasama Mydin Malaysia di Pusat Jagaan Rumah Sejahtera Batu Bertangkup semalam.

Seramai 17 orang warga emas daripada Pusat Jagaan Baitul Hanan dan Pusat Jagaan Batu Bertangkup telah menerima kelengkapan bagi menyambut Hari Raya Aidilfitri dalam majlis ini, antara yang disumbangkan ialah kuih raya, pakaian raya serta duit raya RM100 daripada EISB dengan kerjasama Mydin Malaysia.


Annuar ajak selebriti turut sama jayakan Iftar Rumah Prihatin @ Grand Seasons

KUALA LUMPUR, 12 April- Menteri Komunikasi dan Multimedia, Tan Sri Annuar Musa mengajak selebriti dan orang awam untuk sama-sama menjayakan program Iftar Rumah Prihatin @ Grand Seasons bagi menyantuni golongan asnaf.Annuar berkata selebriti boleh memainkan peranan dengan menghadirkan diri ke program berkenaan atau menaja golongan asnaf seperti fakir miskin, anak yatim serta gelandangan dengan serendah RM3 seorang untuk berbuka puasa di Rumah Prihatin.Iftar Rumah Prihatin @ Grand Seasons adalah program berbuka puasa untuk orang awam terutamanya golongan kurang bernasib baik kelolaan Rumah Prihatin yang dibantu Sukarelawan Wilayah Prihatin (PRIVO) serta menghidangkan masakan “Chef” bertaraf hotel lima bintang.“Saya harap lebih ramai artis yang popular (hadir) kerana mereka pempengaruh dan dapat mempengaruhi masyarakat ke arah yang positif seperti kebajikan, keprihatinan dan ke arah manusiawi sifatnya dan bukan hiburan semata-mata.Saya mahukan kehadiran mereka secara fizikal dan ianya bermakna buat masyarakat. Tujuan (Iftar Rumah Prihatin @ Grand Seasons) adalah untuk merakyatkan selebriti supaya mereka mengambil peluang pada Ramadan ini dan dapat membuat kerja-kerja amal tanpa berbelanja besar,” katanya.Annuar berkata demikian dalam sidang media selepas merasmikan program Iftar Rumah Prihatin @ Grand Seasons. Program itu akan berlangsung selama 21 hari bermula hari ini sehingga 1 Mei.

Seramai 305 orang pengunjung yang terdiri daripada penduduk sekitar, keluarga B40 pelbagai lapisan masyarakat serta 70 selebriti tanah air antaranya Datuk A Aida, Puteri Sarah, Jasper Suppiah, Hanna Qistina, Dilla Ahmad, Aisah Atan, Uncle Kentang, Ridwan Mustafa, Zoey Rahman, Nafiez Zaidi dan Afzan A Rahman hadir ke program itu hari ini.Pada majlis berkenaan Annuar turut menyampaikan sumbangan kepada 18 pelajar dan dua penjaga Maahad Tahfiz Dhiya'ul Islah.Sementara itu golongan korporat serta individu yang berminat menyertai atau menaja program berkenaan boleh hubungi talian bebas tol Rumah Prihatin 1 800 88 7997.


Kempen keselamatan kebakaran dan penggunaan alat pemadam api di bazar terpilih

KOTA BHARU, 11 April - Jabatan Bomba dan Penyelamat Malaysia (JBPM) Kelantan mengambil inisiatif mengadakan kempen keselamatan kebakaran dan penggunaan alat pemadam api di bazar terpilih seluruh negeri. Pengarahnya Zainal Madasin berkata, langkah itu bagi memastikan tiada insiden tidak diingini berlaku memandangkan ia menjadi lokasi tumpuan ramai sepanjang bulan Ramadan.Katanya, ia memfokuskan kepada kawasan perniagaan yang melibatkan aktiviti memasak, membakar dan mudah terdedah kepada bahaya api.

(Risalah mengenai keselamatan kebakaran dan penggunaan alat pemadam api diedar)

"Kita akan datang ke booth. Kita akan bagi taklimat sedikit. Kita terangkan apa yag perlu dilakukan jika berlaku kebakaran, kita maklumkan di mana letaknya pemadam api. Dan begitu juga kita akan edar risalah kita berkenaan dengan kebakaran ," kata Zainal.

Zainal ditemui selepas menyampai alat pemadam api kepada pihak Lembaga Pemasaran Pertanian Persekutuan (FAMA) di Bazar Ramadan Stadium Sultan Muhammad ke-4 , di sini.Dalam perkembangan lain, beliau memaklumkan JBPM Kelantan sentiasa sedia membantu jika khidmat mereka diperlukan.Ia memandangkan Syawal yang bakal tiba dengan warga kota asal Kelantan dijangka berpusu-pusu pulang menyambut perayaan di kampung halaman.


Pejabat Mufti Kerajaan Negeri Sembilan mahu sebarang polemik Tariqat Naqsyabandiyah Al-Aliyyah dihentikan

SEREMBAN, 11 April - Sebarang polimik berkenaan Tariqat Naqsyabandiyah Al-Aliyyah perlu dihentikan segera.Ini bagi menghormati keputusan Mesyuarat Jawatankuasa Muzakkarah Majlis Kebangsaan Bagi Hal Ehwal Ugama Islam (MKI) yang telah mendapat perkenan daripada Majlis Raja-Raja pada 4 Januari lalu.Mufti Kerajaan Negeri Datuk Mohd Yusof Ahmad menjelaskan, fahaman tersebut merupakan tariqat yang berdaftar dibawah enakmen Tarekat (Negeri Sembilan).

(Kenyataan yang dikeluarkan Pejabat Mufti Kerajaan Negeri Sembilan)

Menurut Mohd Yusof dalam satu kenyataan , kajian telah dibuat oleh Anggota Jilsah Al-Turuq Al Sufiyyah Negeri Sembilan terhadap majlis zikir serta aktiviti tariqat itu.  Sebelum ini Muzakarah Jawatankuasa Fatwa MKI kali ke-48 pada 3 April 2000 memutuskan Tariqat Naqsyabandiah bertentangan dengan akidah Ahli Sunnah Wal Jamaah dan menyeleweng dari ajaran Islam.  Namun, selaras dengan keputusan muzakkarah MKI kali ke-117 yang tercapai bersama mufti-mufti seluruh Malaysia, keputusan terdahulu pada tahun 2000 itu tidak lagi terpakai.


Tiga maut dalam nahas jalan raya babitkan kereta dan van

ROMPIN, 11 April- Tiga termasuk dua wanita maut dalam nahas jalan raya melibatkan sebuah kereta dan van di Batu 3, Jalan Rompin-Kuantan di sini. Pegawai Perhubungan Awam, Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya menerima panggilan kecemasan mengenai kejadian tersebut pada pukul 1.27 tengah hari tadi. "Kemalangan melibatkan sebuah kereta jenis Perodua Kancil dengan sebuah van.Tiga yang maut merupakan pemandu dan penumpang yang tersepit di dalam kereta manakala, pemandu van cedera," katanya.

(Keadaan salah sebuah kenderaan yang terbabit nahas)

Menurut beliau, pihak bomba mengeluarkan mangsa tersepit menggunakan peralatan khas dan ketiga-tiganya disahkan meninggal dunia di tempat kejadian oleh pegawai perubatan.  "Kesemua mayat diserahkan kepada pihak polis untuk tindakan lanjut dan operasi tamat pada pukul 2.40 petang. Seramai 10 anggota dengan sebuah jentera Fire Rescue Tender (FRT) dan satu Isuzu D-max dari Balai Bomba dan Penyelamat Kuala Rompin digegaskan ke tempat kejadian," katanya lagi.


Usaha perluas pasaran sektor agrikomoditi diteruskan menerusi siri jelajah antarabangsa

KUALA LUMPUR, 11 April - Usaha meluaskan pasaran global bagi sektor agrikomoditi terutama menerusi sektor perkayuan diteruskan dengan Siri Jelajah Antarabangsa.Menteri Perusahaan, Perladangan dan Komoditi, Datuk Zuraida Kamaruddin berkata ianya merupakan langkah proaktif bagi memperkukuh hubungan dagang dengan negara terlibat.Langkah tersebut, sekali gus membantu industri perabot kayu mencatat pertumbuhan positif sejajar dengan pelaksanaan fasa peralihan endemik.

(Menteri Perusahaan, Perladangan dan Komoditi, Datuk Zuraida Kamaruddin)

"Negara-negara ini telah menunjukkan reaksi yang sangat positif dimana mereka akan mengimport barang-barang perkayuan dan perabot kita yang didapati sangat berkualiti tinggi dan sebagainya. Hasil lawatan lapan negara yang saya telah pergi, dan dua negara yang saya akan pergi, in sha allah dalam minggu depan ke Egypt dan Qatar, mereka juga adalah pengimport produk-produk kayu kita", katanya selepas rakaman Program Inklusif di RTM. "Ruang untuk meningkatkan eksport kayu kayu ke negara-negara ini amat positif kerana merupakan negara-negara yang ada populasi penduduk yang sangat tinggi.Datuk Zuraida juga optimis nilai eksport produk perkayuan dan perabot disasar meningkat dari RM7 bilion kepada RM19 bilion tahun ini.


Penjelasan KLN berkenaan lawatan PM ke Dubai

PUTRAJAYA, 11 April - Kementerian Luar Negeri (KLN) merujuk tulisan portal media pada 10 April 2022 tentang lawatan YAB Perdana Menteri, Dato’ Sri Ismail Sabri bin Yaakob ke Dubai, Emiriah Arab Bersatu (UAE) pada 29-31 Mac 2022. KLN kesal kerana tulisan tersebut bukan sahaja mengandungi maklumat yang tidak tepat, malahan lebih bersifat spekulasi dan tohmahan yang tidak berasas.Berdasarkan kandungan tulisan tersebut, jelas sekali sumber-sumber yang dirujuk atau dipetik bukannya datang daripada pegawai atau pihak yang terlibat secara langsung dalam mengendalikan urusan lawatan tersebut.KLN ingin menjelaskan bahawa YAB Perdana Menteri telah mengadakan lawatan ke Dubai, Emiriah Arab Bersatu (UAE) pada 29-31 Mac 2022 sempena Ekspo 2020 Dubai. Lawatan tersebut telah berjaya mencapai objektif-objektif yang disasarkan.Semasa lawatan ini, YAB Perdana Menteri telah menghadiri Majlis Penutup Pavilion Malaysia dan Majlis Apresiasi bagi Pegawai dan Staf Pavilion Malaysia di Ekspo berkenaan. YAB Perdana Menteri juga menghadiri Majlis Pemeteraian beberapa Memorandum Persefahaman antara syarikat-syarikat Malaysia dan syarikat-syarikat antarabangsa sempena Ekspo 2020 Dubai.Seperti lawatan-lawatan sebelum ini, YAB Perdana Menteri turut mengadakan perjumpaan dengan Keluarga Malaysia di Dubai. Di samping itu, sebagai tambahan kepada tujuan asal lawatannya, dan melalui inisiatif pimpinan tertinggi KLN yang mengiringi lawatan YAB Perdana Menteri, maka, YAB Perdana Menteri turut menghadiri Majlis Penutup Sidang Kemuncak Kerajaan Sedunia (World Government Summit – WGS) pada 30 Mac.

Semasa majlis ini, YAB Perdana Menteri telah mengadakan perjumpaan dengan Naib Presiden dan Perdana Menteri UAE yang juga Pemerintah Dubai, Yang Mulia Sheikh Mohammed bin Rashid Al Maktoum.KLN seterusnya ingin menjelaskan bahawa Duta Besar Malaysia ke UAE dan Konsul Jeneral Malaysia di Dubai telah dipanggil pulang ke KLN. Tindakan sedemikian diambil kerana kedua-dua Ketua Perwakilan tersebut telah gagal menyelaras urusan pentadbiran dan logistik bagi lawatan YAB Perdana Menteri sepertimana yang sepatutnya berdasarkan Prosedur Operasi Tetap (SOP) bagi lawatan peringkat tinggi negara di luar negeri, terutamanya semasa ketibaan YAB Perdana Menteri di Dubai pada 29 Mac.Kegagalan ini termasuk YAB Perdana Menteri terpaksa menunggu lama di ruang ketibaan biasa bagi urusan pelepasan pasport oleh Imigresen Dubai. Selain itu, liputan dan kawalan keselamatan serta pergerakan motoked yang sepatutnya disediakan untuk YAB Perdana Menteri seperti amalan SOP biasa juga tidak ada.Lazimnya, dalam apa keadaan sekalipun, seperti ketika YAB Perdana Menteri menghadiri Perhimpunan Agung PBB di New York, walaupun kerajaan tuan rumah tidak dapat menyediakan taraf tetamu, namun Ketua Perwakilan Malaysia tetap menyediakan liputan dan kawalan keselamatan serta motoked yang mengikuti SOP untuk YAB Perdana Menteri.Kedua-dua pegawai tersebut juga gagal memaklumkan kepada KLN di Putrajaya tentang penganjuran WGS yang diadakan di dalam Kawasan Ekspo Dubai. Pimpinan tertinggi KLN hanya mengetahui tentang WGS pada pagi 30 Mac melalui sumber lain. Sekiranya pimpinan tertinggi KLN telah dimaklumkan awal tentang penganjuran WGS, pastinya usaha telah dibuat supaya YAB Perdana Menteri menyampaikan ucapan di program tersebut.Pada tengah hari 30 Mac, YB Menteri Luar Negeri telah mengadakan pertemuan dengan Menteri Negara bagi Kerjasama Antarabangsa, Kementerian Luar Negeri dan Kerjasama Antarabangsa UAE, PYT Reem Ebrahim Al Hashimy. Melalui pertemuan tersebut, YAB Perdana Menteri diundang menghadiri Majlis Penutup WGS pada petang 30 Mac, iaitu seperti dinyatakan dalam perenggan 5 di atas.Masalah ini tidak akan berlaku sekiranya penyelarasan dibuat lebih awal. Ini kerana Kerajaan UAE telah menyediakan semua kemudahan kepada YAB Perdana Menteri sebagai Ketua Kerajaan sehingga ke akhir lawatan. Justeru, semasa majlis perlepasan pulang YAB Perdana Menteri dari Dubai, Kerajaan UAE telah mengaturkan static guards of honour di Lapangan Terbang Antarabangsa Al Maktoum, dan Kerajaan UAE diwakili oleh Menteri Negara bagi Kecerdasan Buatan (AI) dan Ekonomi Digital UAE, TYT Omar bin Sultan Al Olama.Semasa di lapangan terbang itu, TYT Omar menyampaikan undangan Kerajaan UAE kepada YAB Perdana Menteri untuk menyampaikan Ucap Utama di WGS tahun 2023, dan YAB Perdana Menteri telah menyatakan persetujuannya menerima undangan tersebut.Tindakan memanggil balik kedua-dua pegawai tersebut bukan sesuatu luar biasa dan dibuat melalui perundingan dengan pihak-pihak yang berkenaan, termasuk Jabatan Perkhidmatan Awam (JPA). Ia diambil bagi menjaga kepentingan hubungan bilateral di antara Malaysia dan negara-negara berkenaan, di samping bagi memastikan kompetensi dan kepentingan perkhidmatan awam.


Kelantan agih 1,500 naskah al-Quran ke 10 buah premis penginapan pelancongan

KOTA BHARU, 11 April - Sebanyak 1,500 naskah al-Quran sumbangan duta Arab Saud diagihkan ke 10 buah premis penginapan pelancongan di Kelantan.

Menurut Pengerusi Jawatankuasa Perpaduan Masyarakat, Kebudayaan, Warisan dan Pelancongan Mejar (B) Datuk Md Anizam Abd Rahman, ia membabitkan hotel di negeri itu yang berdaftar di bawah Persatuan Hotel Malaysia (MAH) Kelantan dan Persatuan Hotel Bajet dan Bisnes Malaysia (MyBHA) Kelantan. Beliau berkata, agihan al-Quran kepada hotel itu selaras pelaksanaan dasar 'Membangun Bersama Islam' selain memberi peluang kepada pelancong untuk mendalami dan memahami isi kandungan al-Quran.

Ini berikutan terdapat terjemahan yang disediakan dalam Melayu, Cina dan Inggeris.

Md Anizam berharap naskah Al-Quran yang ditempatkan di hotel itu dijaga baik oleh pengguna domestik mahupun antarabangsa yang menginap di hotel terlibat.

(Md Anizam dalam sidang media sempena Majlis Penyerahan Kitab al-QuranKepada Premis Penginapan Pelancongan Negeri Kelantan )

"Hotel kalau bilik banyak kita puratakan dia akan bagi dalam 30% atau 40%. Kalau kita ada lagi, kita tambah lagi. Jika ada 100 bilik kemungkinan 50 bilik yang kita beri. Kerana kita nak memastikan supaya semua hotel itu ada al-Quran ini. Kelantan ni ada 5,000 bilik, kalau kita ada 1,800 hari ini sudah tentulah tak memenuhi setiap bilik tetapi puratanya mungkin melebibhi 30% 40% hotel lah," kata Md Anizam di sini.

Turut hadir, wakil duta Arab Saudi, Abdulrahman Ibrahim Alrobian. Mengulas lanjut beliau berkata, kerajaan negeri turut menyumbang 300 naskah al-Quran bersama terjemahan Bahasa Melayu dalam program tersebut.Md Anizam berharap inisiatif tersebut dapat diperluaskan lagi kepada sektor Inap Desa sekiranya terdapat lebih ramai individu yang ingin menyumbang Al-Quran.


Pemantauan dan pemeriksaan di kawasan tumpuan orang ramai dipertingkat

KUALA LUMPUR, 11 April - Polis akan meningkatkan pemantauan dan pemeriksaan di kawasan tumpuan orang ramai menjelang cuti perayaan Aidilfitri bermula hujung bulan ini.Menurut Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Hazani Ghazali, ia bagi memastikan pematuhan Prosedur Operasi Standard (SOP) terus diikuti walaupun negara sudah berada dalam fasa peralihan ke endemik.Ujarnya, masyarakat dilihat semakin paham dan patuh kepada SOP yang ditetapkan kerajaan.Ia dapat dilihat menerusi penurunan drastik bilangan kompaun yang dikeluarkan berkaitan kesalahan pelanggaran SOP sejak kebelakangan ini.

(Pengarah Jabatan KDNKA Bukit Aman, Datuk Seri Hazani Ghazali)

"Bermula 30 April hingga 4 Mei itulah tempoh untuk musim perayaan. Jadi yang tinggal cuma 2 hari sahaja. 5 dan 6 Mei untuk yang bekerja balik. Tapi saya jangka pada masa tersebut, pergerakan besar-besaran akan berlaku di seluruh Malaysia, orang hendak balik kampung berhari raya dan sebagainya", katanya selepas menyempurnakan Majlis Pemakaian Pangkat dan Sesi Serah Terima Tugas Komander Unit Tindak khas dan Briged Tengah PGA, di sini hari ini."Pesanan saya, yang berkereta patuhi keselamatan lalu lintas, patuhi SOP yang telah dikeluarkan oleh kerajaan dan sekarang ni telah dilongarkan. Tambahnya, hanya 10 peratus daripada keseluruhan 26,000 anggota polis KDNKA sahaja yang dibenarkan bercuti pada musim perayaan kali ini.Selebihnya akan bertugas membuat pemantauan termasuk bersedia menghadapi sebarang kemungkinan seperti banjir dan bencana alam.


COVID-19: 99.31 peratus daripada 8,112 kes baharu adalah kategori satu dan dua

KUALA LUMPUR, 11 April - Sebanyak 8,056 atau 99.31 peratus daripada 8,112 kes baharu COVID-19 direkodkan semalam adalah kategori satu dan dua, menurut Ketua Pengarah Kesihatan Tan Sri Dr Noor Hisham Abdullah.Manakala 56 kes atau 0.69 peratus pula daripada kategori tiga, empat dan lima.Menerusi kenyataannya hari ini, beliau berkata pertambahan kes baharu itu menjadikan jumlah kumulatif kepada 4,325,818 kes.56 kes daripada kategori tiga, empat dan lima itu, 17 kes membabitkan mereka tidak divaksinasi dan belum lengkap vaksinasi, 21 kes telah menerima dua dos vaksin tetapi belum menerima dos penggalak, manakala 18 kes telah menerima dos penggalak.Selain itu, Tan Sri Dr Noor Hisham menjelaskan 382 kes COVID-19 dimasukkan ke hospital semalam.215 kes daripadanya kategori satu dan dua, dan 167 kes adalah kategori tiga, empat, dan lima. Bagi penggunaan fasiliti kesihatan khusus bagi kes COVID19 pula, beliau berkata Wilayah Persekutuan Putrajaya dan Selangor merekodkan penggunaan tertinggi iaitu masing-masing, 100 peratus dan 53 peratus.Bagi pengisian katil di Pusat Kuarantin dan Rawatan COVID19 Berisiko Rendah (PKRC), tiada negeri mencatat peratusan pengisian melebihi 50 peratus.Kadar kebolehjangkitan COVID-19 atau nilai Rt dicatatkan di seluruh negara pada Ahad adalah 0.82 dengan Selangor kekal merekodkan kadar tertinggi iaitu 0.91 dan Kelantan mencatat kadar paling rendah dengan 0.66.

(Ketua Pengarah Kesihatan, Tan Sri Dr Noor Hisham Abdullah)


Harjeet Singh dilantik KSU KKM

PUTRAJAYA, 11 April - Datuk Harjeet Singh dilantik sebagai Ketua Setiausaha (KSU) KKM yang baharu berkuatkuasa hari ini.Sebelum pelantikan itu, Harjeet Singh, 59, merupakan Timbalan Ketua Setiausaha (Pengurusan) di Kementerian Kesihatan (KKM).Pelantikan Harjeet bagi menggantikan Datuk Seri Mohd Syafiq Abdullah yang kini menjawat jawatan sebagai Ketua Pengarah Perkhidmatan Awam (KPPA) pada 10 Februari lalu.Ketua Setiausaha Negara Tan Sri Mohd Zuki Ali menerusi satu kenyataan hari ini memaklumkan Harjeet Singh mempunyai pengalaman luas dalam bidang perancangan, pengurusan sumber manusia dan dasar serta pernah berkhidmat sebagai Ketua Pengarah Biro Pengaduan Awam."Saya percaya dengan pengalaman, pengetahuan dan kredibiliti yang dimiliki, beliau mampu menerajui KKM untuk memberikan perkhidmatan dengan penuh integriti, cekap dan pantas sejajar dengan slogan Kementerian ‘Kami Sedia Membantu’," kata Mohd Zuki.

(Harjeet Singh berada di booth KKM semasa pameran 100 Hari Aspirasi Keluarga Malaysia di KLCC pada 9 Disember tahun lalu/FOTO FB KKM)

Harjeet, berkelulusan Ijazah Sarjana Muda Sains dari Universiti Ohio, Columbus, Amerika Syarikat dan sudah berkhidmat selama 33 tahun dalam perkhidmatan awam dengan menyertai perkhidmatan sebagai Pegawai Tadbir dan Diplomatik pada 1 Ogos 1989.


Tempahan penginapan di Johor meningkat

JOHOR BAHRU, 11 April - Tempahan premis penginapan di Johor meningkat antara 40 hingga 60 peratus, selepas pembukaan semula sempadan, 1 April lalu.  Jumlah itu meningkat, berbanding hanya 5 hingga 10 peratus semasa tempoh pandemik.

Exco Pelancongan, Alam Sekitar, Warisan dan Budaya Johor, K. Raven Kumar berkata Johor mempunyai 554 agensi pelancongan, serta 1,261 pemandu pelancong. Selain, 478 premis penginapan pelancong dan 27 inap desa berdaftar.

(Exco Pelancongan, Alam Sekitar, Warisan dan Budaya Johor, K. Raven Kumar)

"Saya telah jumpa semua operator, hampir semua mereka telah buat persiapan dari segi prosedur operasi standard (SOP), bilik-bilik, persiapan staff, semasa pandemik kakitangan kurang tetapi sekarang, kakitangan telah ditambah bagi menerima lebih ramai pelancong", katanya dalam temu bual khas di sini. Jelasnya, menerusi data Jabatan Imigresen Malaysia, lebih 200,000 pelancong luar negara masuk ke Johor menerusi pintu masuk Bangunan Sultan Iskandar (BSI) dan Kompleks Sultan Abu Bakar (KSAB), hingga 4 April.  Ia melibatkan 160, 818 orang di BSI dan 53,113 orang di KSAB.


Ribut Tropika Megi, Amaran Angin Kencang di perairan Sabah

(Ribut Tropika Megi ketika membadai Taiwan pada 2016/Fail AFP)

KUALA LUMPUR, 11 April- Jabatan Meteorologi Malaysia (MET Malaysia) mengeluarkan Amaran Angin Kencang dan Laut Bergelora Kategori Pertama di kawasan perairan Sabah, khususnya perairan timur Condore, Reef North, Layang-Layang, Labuan, Palawan dan Sulu berkuat kuasa sehingga 11 April 2022.

Jabatan itu menerusi satu kenyataan menjelaskan, amaran itu dikeluarkan susulan Ribut Tropika (MEGI); berdasarkan kemas kini pada pukul 9.00 pagi yang berada di kedudukan 11.0°U 125.0T, kira-kira 144 kilometer ke barat laut Surigao City, Filipina; 950 kilometer ke timur laut Sandakan, Sabah.

“Ribut tropika itu hampir pegun dan kelajuan angin maksimum adalah 65 km/j,” jelas kenyataan tersebut.

MET Malaysia menasihatkan orang awam di kawasan terlibat agar lebih peka dan mengikuti maklumat berkenaan status terkini Ribut Tropika Megi yang akan dikemas kini setiap tiga jam.

Maklumat tersebut boleh diperoleh melalui laman web dan aplikasi mobil myCuaca.

Orang awam juga boleh menghubungi talian hotline MET Malaysia untuk sebarang pertanyaan lanjut.


Malfungsi sistem pitot-statik punca pesawat MH2664 berpatah balik - CAAM

KUALA LUMPUR, 11 April- Malfungsi sistem pitot-statik telah menyebabkan Penerbangan MH2664 terpaksa berpatah balik ke Lapangan Terbang Antarabangsa Kuala Lumpur (KLIA) semasa dalam perjalanan ke Tawau pada Ahad lepas.Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Chester Voo berkata penemuan itu dibuat selepas CAAM menyemak laporan awal siasatan keselamatan dan kejuruteraan berkaitan insiden tersebut.Beliau dalam satu kenyataan memaklumkan, berdasarkan laporan awal yang diekstrak daripada Perakam Data Penerbangan (FDR), isu teknikal semasa penerbangan itu didapati berlaku susulan malfungsi sistem pitot-statik."Sistem pitot-statik ialah instrumen yang mengukur perbezaan tekanan untuk menentukan kelajuan dan altitud udara.Malfungsi itu telah menghasilkan petunjuk kelajuan palsu yang menyebabkan pesawat menaik dan menyahaktifkan fungsi pandu automatik," kata kenyataan itu.Ujarnya, sebagai respon, juruterbang segera bertindak mengambil alih kawalan terhadap pesawat itu.

Ini penting bagi memastikan pesawat kekal berada di bawah kawalan juruterbang berdasarkan petunjuk tepat yang masih ada dengan menggunakan instrumen yang masih berfungsi."Data keselamatan menunjukkan terdapat input perubahan mendadak daripada juruterbang semasa percubaan mengambil alih kawalan pesawat itu.Bagaimanapun, ini menyebabkan perubahan pada pecutan dan altitud yang selari dengan laporan juruterbang serta pengalaman penumpang dalam pesawat berkenaan," tambah kenyataan itu lagi.CAAM telah mengarahkan Malaysia Airlines Berhad untuk melaksanakan segera beberapa keperluan bagi mengekalkan pengawasan keselamatan yang berkesan.CAAM turut mengesahkan bahawa pesawat yang terjejas telah direhatkan sehingga notis lanjut dan kini menunggu analisis teknikal daripada Syarikat Boeing.


Wanita berdepan tuduhan bunuh suami terlepas hukuman gantung

MUAR, 11 April- Seorang wanita menangis kesyukuran selepas terlepas hukuman gantung sampai mati atas pertuduhan membunuh suaminya lima tahun lalu.  Pesuruhjaya Kehakimanan, Awang Armadajaya Awang Mahmud memutuskan keputusan itu selepas mendapati tertuduh, Nur Hidayah Abdullah, 22 melakukan perbuatan berkenaan ketika masih di bawah umur iaitu 17 tahun. Tertuduh ditakrifkan sebagai kanak-kanak mengikut Akta Kanak-Kanak 2001 dan tidak boleh dijatuhkan hukuman mandatori.  Mahkamah kemudian memerintahkan tertuduh ditahan penjara selama yang diperkenankan Sultan Johor, Sultan Ibrahim Sultan Iskandar kerana kejadian berkenaan ketika itu di negeri Johor.  Tertuduh boleh merayu kepada Lembaga Pengampunan dan juga kepada Sultan Johor untuk sebarang peringanan hukuman atau memendekkan tempoh tahanan kepada tertuduh.  Pendakwaan dikendalikan Timbalan Pendakwa Raya, Muhammad Azfar Mahmod dan Mustaqim Sukarno manakala tertuduh diwakili peguam Yoong How Kiat.

(Tertuduh, Nur Hidayah Abdullah, 22 diiringi pegawai polis selepas menjalani perbicaraan di Kompleks Mahkamah Muar)

Mengikut pertuduhan, Nur Hidayah didakwa membunuh suaminya Mohd Firdaus Md Sallehuddin, 28 tahun di sebuah Taman Pertama Indah, Sungai Abong, kira-kira pukul 1.30 petang, 17 Oktober 2017.  Dia didakwa melakukan kesalahan mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.


Agensi pelancongan perlu lebih peka aspek keselamatan pelancong

KUALA LUMPUR, 10 April - Agensi pelancongan perlu menggiatkan aspek keselamatan terhadap pelancong.Menteri Pelancongan, Kesenian dan Kebudayaan, Datuk Seri Nancy Shukri berkata perkara itu perlu ditekankan berikutan insiden penyelam warga asing hilang di Mersing baru-baru ini.

"Saya mengambil peluang ini untuk memastikan agensi pelancongan untuk pastikan mereka tingkatkan lagi keselamatan dan bertanggungjawab terhadap keselamatan pelancong," katanya selepas majlis pelancaran kempen "Kids' Safe Travel" yang di anjurkan oleh Ola & Oli Sdn Bhd, di sini.Tambah Nancy, Ibu bapa tidak perlu takut dan risau untuk membawa anak bagi tujuan melancong selagi prosedur operasi standard (SOP) dan keselamatan dipatuhi.


KTMB tawar hampir 110,000 tiket mulai 23 April sehingga 8 Mei

KUALA LUMPUR, 10 April - Keretapi Tanah Melayu Bhd (KTMB) menawarkan hampir 110,000 tiket untuk perjalanan mulai 23 April hingga 8 Mei ini sempena Aidilfitri.Ketua Pegawai Operasi KTMB, Mohd Zain Mat Taha berkata ia meliputi semua perkhidmatan tren di bawahnya termasuk ETS, selain Ekspress Pantai Timur dan Selatan.

"Pihak KTMB telah mengambil inisiatif untuk menambah beberapa perkhidmatan trip pada tarikh tersebut yang telah habis dijual terutama untuk perkhidmatan ETS dari Kuala Lumpur ke Padang Besar dan Butterworth.

"Pihak KTMB juga telah memantau keperluan dan juga menerima maklum balas daripada penumpang mengatakan bahawa ada keperluan untuk pergerakan daripada Kuala Lumpur ke Pantai Timur," katanya ketika ditemui selepas majlis pelancaran kempen Ola & Oli Kids, di sini. Katanya, sehingga kini, sebanyak 35,000 tiket telah terjual terutama untuk perjalanan pada akhir Ramadan.


Lelaki hilang di ladang sawit ditemukan selamat - JBPM

SERIAN, 10 April - Seorang lelaki yang dilaporkan hilang di ladang sawit di Kampung Pridan Jalan Mentong Merau Serian, ditemukan selamat.Pusat Gerakan Operasi Bomba Sarawak memaklumkan, James Ringen, 59, telah dijumpai penduduk di kawasan Fasa 7 ladang sawit dalam keadaan selamat pada pukul 5.50 petang.

(SAR mencari seorang lelaki warga emas, James anak Ringen yang dikhuatiri hilang kelmarin /JBPM Negeri Sarawak)

Dia dibawa ke Hospital Serian untuk pemeriksaan kesihatan.

"Operasi mencari dan menyelamat yang digerakkan oleh enam anggota Bomba dan Penyelamat termasuk anjing pengesan bernama Daisy, dua anggota polis dan 36 orang kampung ditamatkan pada pukul 7.00 malam, setelah menerima makluman daripada pihak polis bahawa Ringen telah dijumpai," katanya kepada wartawan di sini. Laporan polis telah dibuat oleh anaknya pada pukul 12 tengah malam semalam setelah dia gagal pulang dari pondok kebun.  Ringen tidak mempunyai simptom nyanyuk, malahan sihat tubuh badan, namun lemah pada bahagian kaki.


Tunda pembentangan RUU Anti-Lompat Parti satu tindakan wajar-Pakar

KUALA LUMPUR, 10 April - Keputusan kerajaan untuk tidak membentangkan RUU Anti-Lompat Parti yang sepatutnya dijadual esok di Dewan Rakyat adalah bagi memastikan ianya tidak bercanggah dengan peruntukan perlembagaan.Pakar Perlembagaan, Profesor Nik Ahmad Kamal Nik Mahmood berpandangan, Kajian serta penilitian perlu dibuat termasuk implikasinya, yang melibatkan prinsip demokrasi dan kedudukan wakil rakyat.Katanya, perubahan kerajaan sebanyak dua kali sejak Pilihan Raya Umum ke-14 memberi kesan kepercayaan rakyat dan masyarakat antarabangsa terhadap keutuhan kerajaan.

"Ia perlu kerana perlu kestabilan dalam kerajaan khususnya bagi memastikan parti politik yang memenangi pilihan raya tersebut untuk dapat menubuhkan kerajaan dan terus stabil dan mengelakkan dari terganggu dengan krisis dalaman parti yang boleh menyebabkan wakil rakyat keluar dan menyokong parti pembangkang ataupun kerajaan," katanya kepada berita RTM.Tambahnya, menangguhkan pembentangan RUU Anti-Lompat Parti bukanlah satu langkah untuk melengahkan sebaliknya ia mencerminkan ketelitian kerajaan serta mengelak sebarang percanggahan aspek perundangan negara pada masa akan datang.


RUU Anti-Lompat Parti dijangka dibentang Julai ini

PUTRAJAYA, 10 April - Rang Undang-Undang (RUU) Anti-Lompat Parti bakal dibentang pada sesi Parlimen Julai ini.Perdana Menteri, Datuk Seri Ismail Sabri Yaakob berkata, untuk itu sebuah jawatankuasa khas akan ditubuhkan untuk meneliti dan mengubal RUU itu, dengan anggotanya terdiri daripada wakil kerajaan, pembangkang dan juga ahli akademik yang pakar dalam Perlembagaan.Beliau menegaskan kerajaan tidak berniat melengahkan pembentangan RUU Anti-Lompat Parti, sebaliknya mahu peruntukannya diperincikan dengan lebih jelas.

“Saya harap perkara ini dipercepatkan, sasaran kerajaan untuk bentangkan akta anti lompat parti ini pada sesi Julai nanti, tetapi tergantung kepada jawatankuasa khas itu nanti, secepat mana mereka boleh cadangkan untuk dibentangkan kepada Kabinet untuk persetujuan sebelum boleh dibentang di Parlimen," katanya selepas menghadiri taklimat khas RUU Perlembagaan (Pindaan) 2022, di sini.Ismail berkata, terdapat cadangan untuk akta itu turut meliputi senator, tetapi ia tertakluk kepada kelulusan speaker Dewan Rakyat.


PM berbuka puasa bersama Ahli Dewan Rakyat, Dewan Negara

PUTRAJAYA, 10 April - Perdana Menteri, Datuk Seri Ismail Sabri Yaakob meraikan lebih 300 Ahli Parlimen Kerajaan dan Pembangkang serta tetamu jemputan dalam satu majlis berbuka puasa yang sedang berlangsung di Seri Perdana di sini.Beliau tiba pukul 7.00 malam untuk menghadiri majlis berkenaan

(Datuk Seri Ismail Sabri Yaakob bersama Yang Dipertua Dewan Negara Senator Tan Sri Dr Rais Yatim (tengah) dan Ketua Pembangkang Datuk Seri Anwar Ibrahim daripada Parti Keadilan Rakyat (PKR) semasa Majlis Berbuka Puasa bersama Ahli Dewan Rakyat dan Dewan Negara di Seri Perdana malam ini/BERNAMA)

Turut hadir Yang Dipertua Dewan Rakyat, Tan Sri Azhar Azizan Harun, Yang Dipertua Dewan Negara, Tan Sri Dr Rais Yatim, Ahli Parlimen Sembrong Datuk Seri Hishamuddin Tun Hussein, Ahli Parlimen Arau Datuk Seri Shahidan Kassim, Ahli Parlimen Port Dickson dan Ketua Pembangkang Datuk Seri Anwar Ibrahim serta Ahli Parlimen Negeri Sembilan Anthony Loke. Program berkenaan turut diraikan 35 anak asnaf dari Raudhatul Al Faeez dari Gombak Selangor. Acara dimulakan dengan berbuka puasa dan kemudian menunaikan solat maghrib, isyak dan tarawih secara berjemaah.


Jelajah Ramadan RTM di Perlis rai 40 anak yatim, asnaf

KANGAR, 10 April - Program Jelajah Ramadan RTM 2022 diteruskan ke Perlis hari ini.Program kali ini menyaksikan kerjasama Jabatan Penyiaran Malaysia (RTM) Perlis dengan Jabatan Pengangkutan Jalan (JPJ) Perlis bersempena sambutan ulang tahun ke-76 kedua-dua jabatan.Jelajah Ramadan RTM turut menerima sokongan padu Pejabat Parlimen Padang Besar dan Gabungan Bikers Utara (GBU).

Bersempena sedekad Jelajah Ramadan RTM, seramai 40 orang anak yatim dan asnaf disantuni.Mereka dibawa membeli pakaian Hari Raya Aidilfitri di dengan membonceng motosikal berkuasa tinggi.Terdahulu konvoi 40 motosikal Gabungan Bikers Utara membawa kesemua anak yatim dan asnaf menghayati pemandangan di kawasan Jalan Santan-Kangar sebelum ke destinasi membeli pakaian raya.Menurut penerbit Jelajah Ramadan RTM Perlis, Mohd Shah Hashim, banyak pihak tampil memeriahkan Jelajah Ramadan kali ini.Mereka turut menghulurkan pelbagai bantuan termasuk wang tunai dan barangan keperluan kepada penerima."Sebenarnya telah masuk kali ketiga, kali pertama kita bermula dengan 15 orang anak yatim, kali kedua dengan 30 dan kali ini dengan 40 anak yatim. Kita membawa mereka, santuni mereka di pusat beli belah untuk membeli pakaian raya."Beliau ditemui ketika menyantuni anak-anak yatim dan asnaf di pasar raya The Store Kangar.Setiap anak yatim dan asnaf ditemani kakitangan RTM dan JPJ Perlis.Selesai membeli pakaian hari raya, mereka kemudian diraikan di Kompleks Penyiaran Negeri Perlis dengan setiap seorang menerima sumbangan duit raya dan hamper.Penutupan Jelajah Ramadan kali ini disempurnakan dengan tazkirah Ramadan, majlis berbuka puasa dan solat Maghrib berjemaah.


Matta Fair terima lebih 20,000 pengunjung

KUALA LUMPUR, 10 April - Penganjuran dua hari Pameran Persatuan Ejen Pelancongan dan Pengembaraan Malaysia (MATTA FAIR), menerima lebih 20 ribu pengunjung.Pengerusi MATTA, Datuk Tan Kok Liang berkata pameran kali ini dilihat lebih fokus kepada mempromosi pelancongan domestik, sekali gus membantu pemain industri pelancongan menjana semula pendapatan.

"Dari segi jualan juga bagus, jualan fokus kepada domestik, seperti di langkawi, pulau pinang, sabah, sarawak dan juga pulau-pulau. Kelonggaran SOP juga disambut baik oleh pengguna, kita lihat jika SOP terus dikemaskini dengan fakta-fakta sains perubatan, saya ingat itu akan lebih memulihkan ekonomi dan juga pelancongan," katanya ketika ditemui di pameran Matta Fair di sini.Tambahnya, dengan pelaksanaan fasa peralihan endemik dan pembukaan sempadan negara ketika ini, usaha merancakkan lagi sektor pelancongan negara seperti penganjuran Matta Fair dilihat tepat pada masanya.Ini kerana ia bukan sahaja menggalakan pelancong tempatan untuk meneroka destinasi domestik, malah turut mempromosikan Malaysia untuk dilawati oleh pelancong dari luar.


MAIDAM sedia RM12.5 juta bantuan Ramadan

KUALA TERENGGANU, 10 April - Majlis Agama Islam dan Adat Melayu Terengganu (MAIDAM) memperuntukkan RM12.5 juta untuk membantu meringankan beban golongan memerlukan sempena Ramadan Ia melibatkan 21,187 penerima yang layak di Terengganu Yang Dipertua MAIDAM, Datuk Shaikh Harun Shaikh Ismail, berkata seramai 19,042 Ketua Isi Rumah (KIR) golongan miskin dan 2,145 fakir menerima bantuan antara RM500 hingga RM700.

(Datuk Shaikh Harun dalam sidang media selepas majlis perasmian Agihan Zakat sempena Ramadan peringkat negeri)

"Seramai 8,901 KIR yang mempunyai tanggungan melebihi tiga orang akan menerima bantuan RM700 manakala 10,141 KIR yang kurang tiga orang pula terima RM500.

"Pembayaran bantuan kepada golongan itu akan dimasukkan terus ke akaun penerima berkuat kuasa hari ini," katanya selepas majlis pengagihan zakat Ramadan, hari ini.

Kuala Terengganu merekodkan jumlah penerima tertinggi iaitu 6,367 orang diikuti Kuala Nerus (4,250), Kemaman (2,582), Marang (2,400), Dungun (2,315), Hulu Terengganu (1,587), Besut (1,168) dan Setiu (518). Mereka akan menerima antara RM500 sehingga RM700 bergantung kepada tanggungan masing-masing. "Pasal itu kita bagi untuk sambut Ramadan sebenarnya bukan untuk sambut syawal fokus kita sambutan Ramadah supaya macam saya cakap tadi supaya orang miskin pun akan rasa tenang aman damai boleh hadir ke masjid dan surau untuk menjalani ibadah untuk mencapai keredhaan Allah dunia akhirat," kata Shaikh Harun selepas majlis perasmian Agihan Zakat sempena Ramadan peringkat negeri yang turtut dihadiri Ketua Pegawai Eksekutif MAIDAM Profesor Madya Dr Azrin Ahmad Mohd Adnan.  Gimik penyerahan hari ini melibatkan 200 penerima manakala baki penerima akan menerima bantuan secara terus ke akaun dan dijangka selesai minggu ini. "Rasa syukur alhamdulillah suka dapat meringankan beban saya bulan puasa, selalunya saya jual kuih dekat kampung dan anak tolong sikit-sikit," kata Penerima, Rosiati Razak "Boleh bantuan mujurlah macam saya rumah tidak duduk duduk merata tumpang duduk surau kita buat kerja kat surau makna gaji adalah seribu sebulan harap bantuan JKM MAIDAM setahun sekali semua," kata Penerima, Mohd Zulkifli Mohd Yunus.


'Lemak Bakar' hidangan unik ramadan di Kelantan

KOTA BHARU, 10 April - Sebut sahaja lemak bakar pastinya terbayang aroma enak daripada lemak daging lembu yang diperap dan kemudian dipanggang di atas bara api.Bagi masyarakat Kelantan,tidak lengkap jika tidak mencuba lemak bakar yang menjadi hidangan unik di negeri itu setiap kali tibanya bulan Ramadan. Peniaga lemak bakar, Norhasuzi Othman berkata hidangan lemak bakar menjadi pembuka selera bagi masyarakat di negeri Cik siti Wan Kembang.

Dia yang telah berniaga sejak 20 tahun lalu berkata istimewanya lemak bakar hanya boleh didapati pada bulan ramadan. Dibantu suami, Norhasuzi menjual kira-kira 50 kilogram bahagian lemak daging lembu diperap dengan resepi warisan keluarganya dan dicucuk pada buluh dan dibakar dengan arang.  Aromanya yang sentiasa memikat pelanggan menyebabkan menu istimewa itu habis dijual dalam masa tiga jam sahaja.

"Dia macam musim kalau musim ramadan kan dia popular lah lemak bakar ini, orang ramai cari tapi kalau bukan musim ramadan orang tidak cari sangat lemak ini. Kebanyakkan orang suka lemak bakar ni sebab dia sedap lain dari yang lain," katanya.Hidangan unik itu boleh dimakan begitu sahaja atau bersama sos air asam dengan nasi panas dan dijual pada harga RM8 secucuk.


SWCORP teruskan kempen hargai makanan elak pembaziran sempena Ramadan

CHERAS, 10 April - Sebanyak 36 peratus daripada keseluruhan sisa yang dilupuskan ke tapak pelupusan bagi tahun 2021 terdiri daripada sisa makanan berbanding 34.6 peratus pada tahun 2020.Sehubungan itu, Perbadanan Pengurusan Sisa Pepejal dan Pembersihan Awam(SWCorp) meneruskan Kempen Hargai Makanan Elak Pembaziran sempena bulan Ramadan .Pengerusi SWCorp, Datuk Rizalman Mokhtar menasihati masyarakat supaya merancang perbelanjaan sebelum berkunjung ke bazar Ramadan bagi mengelak pembaziran.

"Sebelum kita pergi bazar Ramadan sebelum hendak membeli sesuatu perlu ada perancangan kita tahu apa kita hendak beli bila kita sampai ke bazar Ramadan kita tetapkan dengan perancangan kita dan jangan rambang mata."Sudah tentu, bila pergi bazar Ramadan ini rambang mata kalau tak habis untuk berbuka kalau dapat bawakan ke sahur juadah yang sama kita bawa ke sahur," katanya ketika ditemui di Bazar Ramadan Jalan Jujur 1, Bandar Tun Razak, di sini.Rizalman turut menggalakkan orang ramai membudayakan amalan membawa bekas makanan dari rumah sebagai salah satu inisiatif mengurangkan pembuangan sisa plastik. "Kalau semua dapat melakukan perkara tersebut dapat bawa sendiri bekas apa saja kaedah secara tidak langsung kita dapat elakkan plastik pakai buang ini," katanya.


SJSM Kenyir dijangka kembali beroperasi hujung tahun ini

KUALA LUMPUR, 10 April - Stesen Janakuasa Sultan Mahmud (SJSM) di Tasik Kenyir, Terengganu, yang terjejas akibat banjir pada Februari lepas termasuk penyenggaraan peralatan dan aset-aset penjanaan dijangka selesai hujung tahun ini.Menteri Tenaga dan Sumber Asli, Datuk Seri Takiyuddin Hassan, berkata usaha untuk memulihkan stesen berkenaan berjalan lancar dan kini sudah memasuki fasa pemulihan kejuruteraan.Beliau yang melawat stesen janakuasa itu Khamis lalu berkata pihaknya berpuas hati dengan kerja baik pulih yang dijalankan Tenaga Nasional Bhd (TNB)."Selepas 40 hari kejadian, saya melihat pemulihan dilaksanakan secara terbaik dan pantas. Ia dilaksanakan secara berperingkat dan perlu disegerakan," katanya yang turut meninjau kawasan SJSM dan Tasik Kenyir dari udara," katanya menerusi kenyataan media.Dalam pada itu, Takiyuddin turut melawat beberapa lokasi lain termasuk jambatan Bailey berhampiran stesen, menara penghantaran, kawasan empangan serta pencawang masuk utama sebelum diberikan taklimat mengenai pengurusan krisis oleh Pengurus Besar, State Stakeholder Affairs (Kelantan/Terengganu) TNB, Mustaphakamal Yaacob.Menurut kenyataan itu lagi, proses pemulihan mengambil masa hampir enam bulan untuk memastikan keselamatan stesen berkenaan berada dalam keadaan terkawal sepenuhnya.Sementara itu, Presiden dan Ketua Pegawai Eksekutif TNB Datuk Baharin Din Baharin berkata fasa kedua pemulihan termasuk penyelenggaraan peralatan dan aset-aset penjanaan dijangka selesai Jun ini.Ia diikuti fasa ketiga ke arah pemulihan operasi, yang mana keseluruhan proses pemulihan mengambil masa hampir enam bulan dalam usaha memastikan keselamatan stesen."Penilaian mendapati integriti struktur empangan kekal kukuh dan selamat. Keadaan di sekitar Tasik Kenyir juga dijamin selamat,” katanya.Beliau berkata TNB mendapatkan khidmat pakar perunding luar untuk membuat penilaian terperinci integriti empangan selain bekerjasama dengan Jabatan Kerja Raya (JKR) bagi memantau keadaan cerun termasuk lima lokasi tanah runtuh di laluan menuju SJSM."SJSM yang mempunyai empat unit turbin hidro untuk menjana 100 MW setiap satu adalah satu daripada dua loji penjanaan di Kenyir. Sebuah lagi loji dikenali sebagai Stesen Janakuasa Hulu Terengganu (SJHT). Tasik Kenyir mempunyai keluasan 36,900 hektar dengan keluasan kawasan tadahan 260,000 hektar," katanya.

SJSM dihenti tugas sementara berikutan menara penghantaran voltan tinggi 132kV yang menyalurkan bekalan elektrik kepada Grid Nasional tumbang pada 27 Februari akibat kejadian tanah runtuh berikutan keadaan hujan lebat luar biasa bermula 25 Februari.Menurut TNB, kejadian tanah runtuh itu turut memutuskan perhubungan jalan keluar-masuk ke SJSM, meruntuhkan sebuah jambatan dan diikuti aliran mendapan yang membanjiri kawasan stesen. Sebaik kejadian, TNB telah mengaktifkan Pelan Kesinambungan Bisnesnya (pelan tindakan kecemasan) termasuk penyelarasan dengan pihak berkepentingan, agensi kerajaan dan jabatan lain di TNB."Semua kerja-kerja fasa pertama termasuk pembersihan akses ke stesen, pembersihan bahan mendapan termasuk sisa kayu dan keladak telah dilaksanakan selain memulakan pemeriksaan struktur empangan dan perkakasan, keselamatan cerun dan kawasan penampan serta alur limpah.TNB memberitahu usaha memulihkan operasinya berjalan lancar dengan kini memasuki fasa pemulihan kejuruteraan dan beroperasi semula menjelang hujung tahun ini, mengikut perancangan.


Keracunan makanan: Sampel puding buih dihantar ke makmal untuk siasatan

KUALA TERENGGANU, 10 April - Jabatan Kesihatan Negeri Terengganu akan menjalankan ujian makmal terhadap sampel puding buih yang dimakan dua kanak-kanak sehingga menyebabkan keracunan makanan.  Sampel itu dihantar ke Makmal Keselamatan dan Kualiti Makanan Bukit Tunggal dan keputusannya akan diperoleh dalam tempoh tujuh hari.

(Dua beradik dari Kampung Seberang Tuan Chik dimasukkan ke Hospital Sultanah Nur Zahirah sejak Khamis lalu)

Pengarah Kesihatan Negeri, Datuk Dr Kasemani Embong berkata jika sabit kesalahan, peniaga boleh diambil tindakan mengikut peraturan 39 bawah Peraturan-peraturan Makanan 1985.  Dua beradik dari Kampung Seberang Tuan Chik dimasukkan ke Hospital Sultanah Nur Zahirah sejak Khamis lalu selepas mengalami cirit-birit dan muntah dipercayai selepas memakan puding buih itu pada hari Rabu. "Kanak-kanak berusia sembilan tahun dan tujuh tahun ini dilaporkan stabil dan seorang daripada mereka akan dibenarkan pulang hari ini.  "Orang ramai dinasihat mengamalkan kaedah lihat, hidu dan rasa pada makanan sebelum ia dimakan terutama juadah yang menggunakan telur," kata Dr Kasemani kepada wartawan di sini.


16 rakyat Malaysia yang diselamatkan di Kemboja dibawa pulang dalam masa terdekat

KUALA LUMPUR, 10 April - 16 rakyat Malaysia yang diselamatkan Polis Kemboja dengan kerjasama Polis Diraja Malaysia (PDRM), Polis Antarbangsa (INTERPOL), Polis Negara ASEAN (ASEANAPOL) serta Kementerian Luar akan pulang ke tanah air dalam masa terdekat.Menurut Pengarah Jabatan Siasatan Jenayah Bukit Aman, Datuk Seri Abdul Jalil Hassan mangsa terdiri daripada 15 lelaki dan seorang wanita berusia antara lingkungan 19 hingga 43 tahun.Katanya, kesemua mereka berjaya diselamatkan Selasa lalu di Wilayah Preah Sihanouk.

"Mereka sebelum ini terpedaya dengan penipuan iklan pekerjaan sebagai pegawai khidmat pelanggan di negara itu dengan tawaran gaji lumayan. Mangsa mengetahui tentang iklan berkenaan di Facebook," katanya menerusi kenyataan.Tambahnya, pihak syarikat kemudian membiaya penerbangan mereka ke Kemboja, sebelum dokumen perjalanan dirampas dan pergerakan dikawal sebaik tiba.Syarikat itu kemudian memaksa mereka bekerja sebagai ahli sindiket penipuan.Orang ramai dinasihat untuk tidak mudah terpedaya dengan tawaran pekerjaan lumayan di luar negara bagi mengelak menjadi mangsa eksploitasi.


Dua penyelam tempatan yang hilang di Pulau Jarak ditemukan selamat

LUMUT, 10 April - Dua penyelam tempatan yang dilaporkan hilang semasa melakukan aktiviti menyelam di Pulau Jarak, Lumut, ditemukan selamat.  Pengarah Maritim Negeri Perak, Kapten Maritim Shahrizan Raman berkata kedua-dua penyelam ditemui berpaut pada Jeti Pulau Jarak kira-kira pukul 7.40 malam tadi.  Menerusi satu kenyataan beliau berkata semasa kejadian mereka melakukan aktiviti menyelam bersama tiga individu lain di kedudukan 0.4.batu nautika Timur Pulau Jarak.

(Dua penyelam tempatan yang dilaporkan hilang semasa melakukan aktiviti menyelam di Pulau Jarak, Lumut)

"Mereka dikhuatiri dihanyutkan arus deras apabila tidak kelihatan di permukaan air selepas selaman kedua dilakukan.  "Maklumat tersebut turut disalurkan kepada Markas Pemerintahan Armada Barat Lumut, Pasukan Polis Marin Kampung Acheh, dan Komander Operasi Komponen Maritim (MCOC) untuk bantuan menyelamat," menurut kenyataan itu. Kedua-dua mereka yang berasal dari Kampung Acheh, Perak kini dalam keadaan selamat dan stabil.


Banjir di Tuaran, paras air sungai tahap waspada

TUARAN, 10 April - Hujan lebat sejak beberapa hari lalu di Sabah mengakibatkan kejadian banjir dan tanah runtuh di Tuaran pagi tadi.Antara yang terjejas, Kampung Bunga Tengilan, Kampung Bundung, Kampung Suang Bangau, Kampung Paruh, Kampung Tinuhan dan Pekan Tengilan.Jurucakap Angkatan Pertahanan Awam Malaysia Sabah berkata, jambatan lama Tamparuli telah dinaiki air menyebabkan jalan itu tidak boleh dilalui semua jenis kenderaan pagi tadi.Paras air sungai Tuaran juga berada pada tahap waspada.

Bagaimanapun tiada Pusat Pemindahan Sementara (PPS) dibuka setakat ini.

Sementara itu, Ketua Balai Bomba dan Penyelamat Lintas, Agustavia Joe Guasi berkata hujan lebat juga menyebabkan lima rumah ranap berikutan kejadian tanah runtuh di Skim Penempatan Telipok, awal pagi tadi.Setakat ini tiada mangsa terlibat dalam insiden berkenaan.


Pembayaran zakat secara dalam talian menjadi pilihan

SHAH ALAM, 10 April - Pembayar zakat di Selangor digalakkan untuk terus menggunakan kaedah pembayaran zakat secara dalam talian dan menerusi aplikasi milik Lembaga Zakat Selangor (LZS).  Kaedah tersebut dapat mengurangkan risiko terdedah terhadap wabak COVID-19 selain lebih cepat dan mudah untuk dilaksanakan.  Ketua Pegawai Eksekutif LZS Mohd Sabirin Mohd Sarbini yakin, kaedah tersebut akan terus digemari oleh para pembayar zakat.Ini berdasarkan trend peningkatan penggunaannya sejak dua tahun lalu ketika negara dilanda pandemik COVID-19.

(Mohd Sabirin ditemui pemberita selepas hadir Program Agihan Perdanan Ramadan dan Syawal)

"Ramai pengeluaran zakat lebih memilih menggunakan kaedah bayaran dalam talian ini. Pada awalnya mungkin disebabkan faktor kesihatan dan sebagainya. Tetapi lama kelamaan mereka dah terbiasa dan lebih suka untuk menggunakan kaedah bayaran digital ini. Terutama sekali dapat mengelakkan perkara tidak diingini daripada segi kesihatan dan sebagainya. Yang kedua mengurangkan pergerakan dan ketiganya lebih lebih mudah, murah dan cepat," kata Mohd Sabirin di sini. LZS menyediakan pelbagai platform pembayaran dalam talian yang lebih pantas dan selamat antaranya, EZakatPay dengan melayari fpx.zakatselangor.com.my, aplikasi Zakat Selangor, Perbankan internet, Portal MyEg dan Pos Online serta aplikasi e-dompet GoPayz dan Boost.


Desakan peningkatan kos rantaian bekalan makanan, harga terpaksa dinaikkan

KUALA LUMPUR, 10 April - Peningkatan kos disemua rantaian bekalan telah menyebabkan peniaga terpaksa menaikkan harga jualan makanan.Jelas Penasihat Dewan Perniagaan Antarabangsa Kuala Lumpur Datuk Dr Sharifuddin Musa, kos ini pula terpaksa ditanggung pengguna yang kini mengeluh dengan peningkatan perbelanjaan.Justeru, beliau berpendapat pemberian subsidi kepada pengusaha atau peniaga sedikit sebanyak dapat menstabilkan harga yang terpaksa ditanggung pembeli.

Beliau menyatakannya selepas menjadi tetamu dalam Rancangan Selamat Pagi Malaysia di Angkasapuri.

(Dr Sharifuddin ketika ditemui pemberita RTM)

"Saya fikir tidak sesuai untuk kita ambil tindakan kepada peniaga-peniaga kerana benda ini melibatkan keseluruhan semua sekali. Peniaga tidak akan naikkan harga jika bahan mentahnya tidak naik. Jadi benda ini adalah melibatkan semua peringkat dan seluruh dunia berlaku perkara tersebut. Tetapi saya berpendapat jika kerajaan memberi subsidi kepada pengusaha-pengusaha, saya yakin perkara ini dapat distabilkan," kata Dr Sharifuddin di sini.


KUL Art Airport, perkasa ekosistem industri pelancongan

SEPANG, 10 April - Kementerian Pelancongan, Seni dan Budaya (MOTAC) melalui agensinya Balai Seni Negara menganjurkan pameran "KUL Art Airport" di empat lapangan terbang negara. Ini sejajar pembukaan sepenuhnya sempadan negara.Menterinya Datuk Seri Nancy Shukri menyatakan melalui platform ini, negara mampu memperkasa ekosistem industri pelancongan sekali gus memberi peluang kepada seniman tempatan memperkenal identiti seni dan budaya di peringkat antarabangsa. Untuk itu MOTAC telah menyediakan peruntukan hampir RM600,000 bagi pameran KUL Art Airport ini.

(Nancy bercakap kepada media di pameran KUL Art Airport)

"Dan saya percaya perkara seperti ini perlu kita lakukan bukan hanya di lapangan terbang malah, jika kita ada tempat seperti padang, di mana ada ruang-ruangnya, kita perlu lakukan sesuatu yang ikonik, supaya boleh menjadi tempat untuk orang bergambar, berinstagram. Dan ini akan kita teruskan," menurut Nancy pada pameran KUL Art Airport di sini.

Pameran berlangsung hingga Jun depan di lapangan terbang antarabangsa kendalian Malaysia Airports meliputi Kuala Lumpur, Pulau Pinang, Kota Kinabalu dan Kuching.


Bantuan Khas setengah bulan gaji kepada semua penjawat awam negeri Johor

JOHOR BAHRU, 10 April - Kerajaan Johor setuju memberi Bantuan Khas Kewangan Hari Raya Aidilfitri sebanyak setengah bulan gaji atau minimum RM1,000 kepada semua penjawat awam negeri itu.  Setiausaha Kerajaan Johor Datuk Azmi Rohani menerusi satu kenyataan memaklumkan, pemberian diputuskan dalam Majlis Mesyuarat Kerajaan Negeri, 6 April lalu.  Ia melibatkan peruntukan sebanyak RM18.81 juta dan diberi kepada kira-kira 13,400 kakitangan awam negeri ini.

(Kenyataan media mengenai Bantuan Khas Kewangan Hari Raya Aidilfitripenjawat awam Johor)

Pembayaran akan dibuat pada 28 April dan semakan kelayakan boleh dirujuk melalui Pekeliling Perkhidmatan Negeri Johor Bilangan 1 Tahun 2022.  Pemberian turut disalurkan kepada kakitangan Skim Contract Of Service, Contract For Service, Pegawai Sambilan Harian serta lantikan MySTEP.  Pemberian Bantuan Khas Kewangan merupakan keprihatinan Kerajaan Negeri bagi meringankan beban kewangan penjawat awam negeri sempena Aidilfitri.


AirAsia kembali membuat penerbangan terus dari Singapura-Langkawi

KUAH, 10 April - Industri pelancongan di Langkawi dijangka terus rancak selepas Syarikat Penerbangan Tambang Murah AirAsia kembali melakukan penerbangan terus dari Singapura ke Langkawi bermula 29 April ini. Ketua Pegawai Eksekutif Lembaga Pembangunan Langkawi (LADA) Nasaruddin Abdul Muttalib berkata, ia menambahkan lagi keyakinan pemain industri yang meletakkan sasaran kemasukan hingga 2.5 juta pelancong sepanjang tahun ini.  Sebagai permulaan AirAsia akan melakukan penerbangan tersebut dengan kekerapan empat kali seminggu.

"AirAsia akan memulakan penerbangan terus dari Langkawi ke Singapura bermula pada 29 April ini dengan kekerapan sebanyak empat kali seminggu," kata Nasaruddin di sini.Beliau ditemui media semasa Program JelajahRamadan LADA 2022 di Masjid Al Aman, Langkawi. Pada 1 April lalu, penerbangan antarabangsa SCOOT Airline mendarat di Langkawi dengan kekerapan tiga kali sebelum menambah kepada empat kali seminggu pada minggu kedua sempadan negara dibuka.


Nur Nabilah selamat kembali ke tanah air, teruskan rawatan di HUKM

(Prof. Dr. Haim Hilman Abdullah (dua dari kanan) mengiringi Nur Nabilah Mohd Azahar ke HUKM selepas tiba di tanah air pada Jumaat/FOTO UUM)

ALOR SETAR, 10 April - Penuntut tahun akhir Universiti Utara Malaysia (UUM), Nur Nabilah Mohd Azhar, 25, yang terlibat dalam kemalangan ketika menjalani latihan industri di Curacao, Kepulauan Carribean pada hujung tahun lalu telah selamat tiba di tanah air, pada Jumaat lepas.Pesawat yang membawa Nur Nabilah itu telah mendarat di Lapangan Terbang Antarabangsa Kuala Lumpur (KLIA) pada pukul 8 malam.Ketibaan Nur Nabilah telah disambut Naib Canselor UUM, Prof. Dr. Haim Hilman Abdullah bersama Timbalan Naib Canselor (Hal Ehwal Pelajar dan Alumni), Prof. Dr. Ahmad Martadha Mohamed, pegawai-pegawai kanan dari Wisma Putra dan UUM serta ibu dan bapanya, Mohd Azhar Zakaria dan Nor Manira Khalib."Syukur ke hadrat Allah kerana pelajar yang dikasihi, Nur Nabilah telah selamat ke tanah air untuk mendapatkan rawatan susulannya di Hospital Universiti Kebangsaan Malaysia (HUKM)."Saya harap Nur Nabilah sekeluarga tabah dan kuat semangat untuk meneruskan rawatan ini,” katanya menerusi kenyataan media hari ini.Beliau turut berterima kasih kepada Kementerian Pengajian Tinggi (KPT), Kementerian Luar Negeri (KLN) dan semua pihak terlibat yang membantu UUM dalam urusan rawatan Nur Nabilah ketika di Curacao.Sementara itu, ibu kepada Nur Nabilah, Nor Manira, 57, mengucapkan terima kasih kepada semua pihak yang membantu dalam urusan rawatan anaknya di Curacao khususnya Wisma Putra, KPT dan juga UUM.“Alhamdulillah, akhirnya anak saya berjaya dibawa pulang atas kerjasama semua pihak terbabit dan saya rasa amat bersyukur kerana dapat melihat anak saya kembali dengan selamat," katanya.

Nur Nabilah, 25, pelajar Sarjana Muda Pengurusan Pelancongan dari Pusat Pengajian Pengurusan Pelancongan, Hospitaliti dan Acara (STHEM) terbabit dalam kemalangan di Dive Division Curacao, Caribbean, 28 Disember laluAkibat kemalangan itu, kaki kirinya hancur dan terpaksa dipotong manakala lengan serta kaki kanannya retak.Insiden itu berlaku ketika pelajar berasal dari Alor Setar itu sedang menjalani latihan industri selama empat bulan di Dive Division Curacao sejak 13 September tahun lalu hingga 13 Januari 2022.


16 rakyat Malaysia di Kemboja selamat

KUALA LUMPUR, 10 April- 16 rakyat Malaysia yang ditipu satu sindiket penipuan pekerjaan di Preah Sihanouk Province, Kemboja berjaya diselamatkan.Ia disahkan Pengarah Jabatan Siasatan Jenayah Bukit Aman, Datuk Seri Abd Jalil Hassan. Kesemua mereka diselamatkan Selasa lalu hasil kerjasama Polis Diraja Malaysia, INTERPOL, ASEANAPOL, Kementerian Luar Negeri dan Pihak Polis Kemboja.Kesemua mangsa mendakwa diperdaya iklan peluang pekerjaan sebagai pegawai khidmat pelanggan di Kemboja dengan tawaran gaji lumayan melalui aplikasi facebook.Segala kos perbelanjaan perjalanan ditanggung oleh pihak syarikat di Kemboja.Dokumen perjalanan mangsa dirampas, pergerakan dikawal dan dikurung dengan kawalan ketat.Siasatan awal polis mendapati, mangsa dipaksa bekerja sebagai sindiket penipuan.Semua mangsa berada dalam keadaan selamat dan kini berada di Phnom Penh sementara menunggu penerbangan pulang ke Malaysia dalam masa terdekat."PDRM amat mengalu-alukan kerjasama masyarakat yang mempunyai maklumat tentang sindiket memperdaya warganegara Malaysia dan memaksa mereka menjalankan aktiviti menyalahi undang-undang di luar negara, untuk menyalurkan kepada mana-mana balai polis berdekatan," kata Abdul Jalil.Terdahulu, Menteri Luar, Datuk Seri Saifuddin Abdullah memaklumkan, 16 rakyat Malaysia berkenaan dalam keadaan baik dan berada di bawah tahanan polis Phnom Penh untuk siasatan lanjut.Bagaimanapun, angka sebenar rakyat Malaysia yang ditahan belum dapat dipastikan.Pada Khamis lalu, Ketua Biro Aduan dan Perkhidmatan Awam MCA, Datuk Seri Michael Chong, dalam sidang media memaklumkan pihaknya menerima panggilan telefon daripada sejumlah mangsa pada Februari lalu, meminta untuk diselamatkan.

(Warganegara Malaysia yang diperdaya di Kemboja /Foto PDRM)


e-Muallaf disasar digunakan di seluruh negara hujung tahun ini

KUALA LUMPUR, 9 April - Jabatan Kemajuan Islam Malaysia (JAKIM) menyasarkan e-Muallaf, sistem pangkalan data mengenai saudara baru diguna pakai di seluruh negara hujung tahun ini.Ketua Pengarah Jakim Datuk Hakimah Mohd Yusoff berkata setakat ini terdapat seramai 58,670 mualaf telah berdaftar dalam sistem itu.Buat masa ini hanya Perlis, Kedah, Perak, Negeri Sembilan, Kelantan, Terengganu serta Kuala Lumpur mengguna pakai sistem berkenaan.

(Seramai 58,670 mualaf telah berdaftar dalam e-Muallaf/FOTO FAIL)

Datuk Hakimah berkata JAKIM akan berunding dengan pihak negeri memandangkan sudah menjadi satu keperluan untuk ada satu pangkalan data bagi membantu mualaf berkenaan.Jelas beliau sistem e-Muallaf bukan sahaja bertujuan memudahkan penukaran status agama dan nama, tetapi juga melibatkan kebajikan mualaf dan memudahkan pengesanan jenazah.e-Muallaf dibangunkan pada tahun 2013 bagi mewujudkan satu pangkalan data terpusat maklumat saudara muslim di seluruh Malaysia.Sistem itu telah ditingkatkan kepada e-Muallaf 2.0 dengan tambahan fungsi cetakan kad mualaf secara terus melalui sistem. Kad mualaf itu juga dilengkapi kod QR bagi memudahkan semakan.


MOTAC mahu pengusaha pelitup muka tempatan diberi panduan jelas

(Datuk Seri Nancy(dua, kanan) melawat 'Polyhedron Pavilion' yang dihasilkan oleh Allahyarham Noah Iskandar Fuad selepas merasmikan KUL Art Airport hari ini/BERNAMA)

SEPANG, 9 April - Kementerian Perdagangan Dalam Negeri dan Hal Ehwal Pengguna (KPDNHEP) diminta memberi panduan jelas kepada pengusaha berhubung isu pewartaan pelitup muka bukan perubatan.Menteri Pelancongan, Seni dan Budaya, Datuk Seri Nancy Shukri berkata, ini bagi memudahkan pihaknya embantu pengusaha menghasilkan produk pelitup muka mengikut prosedur operasi standard (SOP) yang ditetapkan.

(Datuk Seri Nancy dalam sidang media di majlis perasmian KUL Art Airport di KLIA)

“Kita ada ramai pengusaha kraf yang mengusahakan pelitup muka, oleh itu mereka perlu diberikan panduan jelas mengenai panduan baharu oleh KPDNHEP. “Kami mengalu-alukan nasihat dan panduan daripada pelbagai pihak, khususnya berkaitan pembangunan dan penyelidikan (R&D) bagi menghasilkan pelitup muka yang mematuhi kehendak MS SIRIM,” kata Nancy dalam sidang media di majlis perasmian KUL Art Airport di Lapangan Terbang Antarabangsa KL (KLIA) di sini.Selaras dengan itu, pihak yang mengendalikan R&D akan turut memikirkan mekanisme terbaik dalam membantu pengusaha kraf menghasilkan pelitup muka berkenaan. Baru-baru ini, KPDNHEP dalam satu kenyataan memaklumkan, semua pengilang dan pengimport pelitup muka bukan perubatan perlu membuat permohonan perakuan serta penandaan MS SIRIM daripada SIRIM QAS International Sdn Bhd.


Peruntukan hampir RM30 juta mula diagihkan bulan ini menerusi Bantuan Prihatin Pahang

LIPIS, 9 April - Hampir RM30 juta diperuntukkan menerusi program Bantuan Prihatin Pahang (BPP) yang menyasarkan empat kluster utama penduduk negeri itu,Mereka terdiri daripada kumpulan pelajar dan anak muda, golongan B40, kluster umum dan kluster apresiasi.  Menteri Besar, Datuk Seri Wan Rosdy Wan Ismail, bantuan itu akan diagihkan bermula bulan ini sehingga Julai.

(Wan Rosdy pada majlis Penyampaian Bantuan Prihatin Pahang dan Sumbangan Ihya Ramadan 1443 Hijrah dengan kerjasama Yayasan Pahang)

“Bantuan berjumlah RM29,910,900 kita boleh katakan hampir 30 juta akan beri manfaat kepada 297,013 orang. Bantuan bersasar ini melibatkan empat kluster utama,” kata Wan Rosdy.Beliau bercakap dalam sidang media selepas Majlis Penyampaian Bantuan Prihatin Pahang dan Sumbangan Ihya Ramadan 1443 Hijrah dengan kerjasama Yayasan Pahang di Dewan Terbuka Laman Sejahtera Jelai, di sini. Turut hadir Setiausaha Kerajaan Negeri, Datuk Seri Dr. Sallehuddin Ishak dan Ahli Parlimen Cameron Highlands, Datuk Ramli Mohd Noor.  Kumpulan-kumpulan bawah kluster pelajar dan anak muda ialah pelajar sekolah rendah, pelajar sekolah menengah, pelajar tahfiz, pelajar universiti dan politeknik, anak muda 18 tahun hingga 21 tahun, dan anak muda yang berniaga.  Kumpulan bawah kluster golongan B40 pula ialah anak yatim, ibu tunggal, gelandangan, nelayan dan pemandu teksi.  Manakala kumpulan bawah kluster umum ialah penduduk kampung tradisi, peneroka, Orang Asli, penjaja harian, serta pengusaha bot dan pemandu pelancong.Sementara kluster apresiasi ialah veteran tentera dan polis.  Wan Rosdy berkata, kerajaan Pahang telah membelanjakan RM75.03 juta bagi perbelanjaan pengurusan dan operasi mencegah penularan COVID-19 setakat akhir tahun lepas.  Daripada jumlah itu, sebanyak RM31.3 juta telah diagihkan melalui pakej Bantuan Prihatin Pahang yang dilaksanakan dalam 4 fasa, khusus kepada golongan sasaran.


Warga Singapura bebas jenayah, sejak sempadan dibuka

JOHOR BAHRU, 9 April - Polis Johor tidak menerima sebarang laporan berhubung kes jenayah melibatkan warga Singapura, sejak sempadan negara dibuka 1 April lalu.  Ketua Polis Johor Datuk Kamarul Zaman Mamat berkata, pihaknya hanya menerima beberapa laporan berkenaan kes pecah rumah, selepas kediaman mereka yang ditinggalkan selama dua tahun.  Siasatan mendapati kediaman terbabit telah lama dipecah masuk sejak sempadan negara ditutup.

(Sempadan negara dibuka 1 April lalu)

"Tetapi kejadian–kejadian jenayah lain, kes ragut, samun dan sebagainya, tiada. Tidak ada berlaku dalam tempoh seminggu, kerana keseluruhan pihak Polis Diraja Malaysia (PDRM) ,

menempatkan hampir 1,600 orang di 41 lokasi. Lokasi seperti ini adalah salah satu di Angsana ini," kata Kamarul Zaman di sini. Beliau berkata demikian selepas melakukan tinjauan di Angsana Johor Bahru Mall.  Dalam pada itu, beliau turut memaklumkan kesesakan lalu lintas di kawasan tumpuan pelancong Singapura tersebut, berada dalam keadaan terkawal.


Kementerian Luar nafi dakwaan lebih 10,000 rakyat Malaysia menjadi PATI di Thailand

PUTRAJAYA, 9 April -Dakwaan bahawa lebih 10,000 rakyat Malaysia menjadi Pendatang Asing Tanpa Izin (PATI) di Thailand adalah tidak berasas.Kementerian Luar menegaskan, jumlah sebenar jauh lebih kecil.Sehingga kini, hanya 72 warga Malaysia yang berdaftar dengan Konsulat Jeneral Malaysia di Songkhla.Kenyataan itu dibuat bagi mengulas laporan media tempatan yang mendakwa lebih 10,000 rakyat Malaysia terperangkap di Thailand dan menjadi PATI kerana pas sempadan mereka telah luput.

Kementerian Luar memaklumkan penelitian lanjut sedang dijalankan berhubung perkara itu.Buat masa ini, Rakyat Malaysia di Thailand yang memegang dokumen perjalanan tamat tempoh akibat sekatan pergerakan diminta segera hadir Pejabat Konsulat Jeneral Malaysia di Songkhla.Ia bagi membolehkan bantuan sewajarnya diberi termasuk urusan pulang ke Malaysia.Sejak Perintah Kawalan Pergerakan (PKP) dilaksana pada Mac 2020, lebih 2,000 rakyat Malaysia di Thailand yang mahu pulang ke tanah air telah dibantu.


Penstrukturan semula tol, bolehkan pengguna bayar caj lebih rendah

KUALA LUMPUR, 9 April - Langkah penstrukturan semula tol yang diumum Perdana Menteri pada Isnin lalu, membolehkan pengguna lebuh raya membayar caj lebih rendah berbanding amaun yang layak diterima syarikat konsesi berdasarkan perjanjian masing-masing.Kenyataan Amanat Amanat Lebuhraya Rakyat Berhad (ALR) memaklumkan, tanpa penstrukturan semula dan kadar trafik terus bertambah, kerajaan terpaksa terus membayar pampasan tol yang semakin meningkat.Ini mengakibatkan beban kewangan pengguna bertambah.

Sebagai penyelesaian, kutipan tol syarikat konsesi perlu ditetapkan pada kadar semasa dengan menyingkirkan sebarang keperluan untuk kerajaan membayar pampasan dan risiko kenaikan tol pada masa depan yang merugikan pengguna."Salam mana-mana penstrukturan semula tol, tempoh konsesi perlu dilanjutkan bagi mengimbangi kehilangan pendapatan syarikat-syarikat konsesi dan pembayaran balik kesemua hutang pemegang Sukuk."Untuk itu, ALR menyifatkan cadangan penstrukturan semula yang dikemukannya sangat unik, kerana mampu mengurangkan tempoh lanjutan konsesi yang diperlukan," menurut kenyataan itu.ALR akan memulangkan konsesi lebuh raya kepada kerajaan setelah semua hutan dibayar sepenuhnya. Dalam perkembangan berkaitan, ALR memberi jaminan tiada pekerja akan diabaikan dalam proses pengambilalihan empat syarikat konsesi lebuh raya terlibat dalam penstrukturan semula tol iaitu KESAS, LDP, SPRINT dan SMART.Pengambilalihan itu bukan saja melibatkan infrastruktur dan aset sedia ada, malah yang paling utama, ialah tenaga kerjanya.Pengambilalihan keempat-empat syarikat konsesi tersebut melibatkan nilai perusahaan agregat berjumlah RM5.48 bilion.


16 rakyat Malaysia ditahan di Kemboja - Saifuddin

KUANTAN, 9 April- Menteri Luar Datuk Seri Saifuddin Abdullah hari ini mengesahkan 16 rakyat Malaysia ditahan pihak berkuasa Kemboja dan kini berada di balai polis di Phnom Penh untuk siasatan. Tanpa menjelas lanjut mengenai jantina, usia, asal, bila atau punca ditahan, Saifuddin berkata kesemua rakyat Malaysia itu kini berada dalam keadaan baik.“Pegawai kita di sana telah ke pejabat polis untuk bertemu mereka. Kita sentiasa ikuti rapat perkembangan terkini dan akan membantu mereka, jika perlu dicarikan peguam atau bantuan lain,” katanya selepas merasmikan Mesyuarat Agung ke-42 Persatuan Hindu Sanggam Kuantan di sini hari ini.Ditanya sama ada 16 rakyat itu, merupakan sebahagian mangsa penipuan tawaran kerja yang diterima oleh Biro Aduan dan Perkhidmatan Awam MCA seperti pada sidang media Rabu lepas, Saifuddin berkata perkara itu masih belum dapat dipastikan.

Bagaimanapun, beliau menasihatkan rakyat Malaysia untuk berhati-hati apabila menerima tawaran kerja dari negara asing dan tidak mudah terpengaruh dengan tawaran gaji besar, sebaliknya membuat semakan dengan Kementerian Luar atau pejabat perwakilan Malaysia atau Malawakil negara terlibat.


Penyelam remaja warga Belanda disahkan meninggal dunia

MERSING, 9 April- Penyelam remaja warga Belanda Nathen Renze Chesters, 14, yang hilang di Pulau Tokong Sanggol pada Rabu lepas, disahkan telah meninggal dunia selepas tidak dapat bertahan akibat terlalu lemah.Pengarah Agensi Penguatkuasaan Maritim Malaysia (APMM) Johor Laksamana Pertama Maritim Nurul Hizam Zakaria berkata perkara itu disahkan sendiri oleh bapa mangsa Adrian Peter Chesters."Pihak Pusat Penyelaras Mencari dan Menyelamat Maritim (MRSC) Johor Bahru telah memaklumkan kepada pihak berkuasa Indonesia bagi membantu mencari remaja terbabit yang dipercayai telah meninggal dunia dan hanyut ke perairan Indonesia," menurutnya dalam kenyataan hari ini. Beliau berkata APMM telah menamatkan Op Carilamat pada pukul 1.30 tengah hari tadi susulan penemuan tiga daripada empat penyelam yang hilang.Pada Rabu lepas, empat penyelam warga asing dilaporkan hilang di perairan Pulau Tokong Sanggol, kira-kira sembilan batu nautika dari Tanjung Leman di sini.

Bagaimanapun, jurulatih selam warga Norway Kristine Grodem, 35, ditemukan selamat dalam keadaan terapung lengkap dengan pakaian dan peralatan menyelam oleh sebuah bot tunda yang dalam perjalanan dari Indonesia ke Thailand pada pukul 8.15 pagi Khamis lepas.Adrian Peters, 46, yang merupakan warga British, dan Alexia Alexandra Molina, 18, seorang warga Perancis, pula ditemukan selamat oleh nelayan tempatan pada kira-kira pukul 1.00 pagi.